5 Selebriti Antarabangsa Yang Mempunyai Identiti Keturunan Mengelirukan

Identiti seseorang biasanya mampu kelihatan pada raut wajah seseorang serta warna kulit masing-masing.

Bagaimanapun dalam beberapa situasi di mana perkahwinan campur melibatkan pasangan yang jauh berlainan keturunan dan etniknya, cahaya mata mereka mampu mempunyai pelbagai ciri identiti yang pelbagai mengakibatkan keturunan asal mereka sukar dikenali.

Mungkin atas sebab itulah kita digalakkan untuk mengahwini individu yang duduk jauh dari tempat asal kita agaknya? Berikut adalah 5 selebriti yang sukar untuk dikenali apa etniknya kerana latar belakang yang bercampur-aduk keluarganya.

Mendengar nama pengarah, pelakon serta pelawak Taika Waititi - kita pasti membayangkan wajahnya mirip seorang lelaki kulit hitam dari Afrika. Itu pandangan penulis pada awalnya.

Tetapi apabila dilakukan carian ke atas nama ini, jelas sekali Waititi merupakan seorang yang berketurunan campur aduk.

Menggunakan dua nama sepanjang kariernya, beliau dikenali sebagai Taika David Cohen sempena nama keluarga ibunya pada awalnya atau Taika David Waititi dari belah keluarga ayahnya.

Ayah beliau seorang lelaki berketurunan Maori daripada etnik Te Whānau-ā-Apanui yang kini hanya tinggal lebih 11 ribu orang di New Zealand, sementara ibu beliau pula adalah seorang wanita Yahudi Ashkenazi bernama Robin Cohen, seorang pensyarah kanan di Victoria University of Wellington.

Walaupun mempunyai darah Yahudi, ironinya - ramai memuji lakonan Waititi sebagai Adolf Hitler dalam filem arahannya 'Jojo's Rabbit' bersama Scarlett Johansson. Waititi turut dikenali sebagai pengarah filem 'Thor - Ragnarok' serta turut memainkan watak lucu rakan karib Thor, Korg dalam filem itu.

Nampak Shakira ni macam orang Arab sikit-sikit kan? Dia pun memang gemar buat tarian gelek yang menyerupai tarian gelek masyarakat Arab.

Shakira atau nama penuhnya Shakira Isabel Mebarak Ripoll berasal dari Barranquilla, Colombia. Bagaimanapun pengaruh budaya asal ayahnya, William Mebarak Chadid yang berasal dari Lubnan cukup kuat dalam hidupnya.

William berhijrah mengikut keluarga ke Colombia pada usia 5 tahun, terkenal sebagai seornag penulis selepas membina kerjaya sebagai seorang jurnalis dan guru. Ibu Shakira pula adalah wanita tempatan Colombia bernama Nidia del Carmen Ripoll Torrado.

Ketika berusia 4 tahun, William membawa anaknya Shakira ke sebuah restoran Asia Barat yang memainkan muzik berasaskan instrumen doumbek, sejenis gendang tradisional masyarakat Asia Barat yang popular.

Shakira mula meminati muzik dalam genre tersebut yang dia akui mengasyikkan, seterusnya melatih diri sendiri untuk menari.

Pelakon watak 'Catwoman' ini semakin mencipta nama dalam industri filem Hollywood. Dia juga mempunyai latar belakang yang unik serta sukar dikategorikan keturunannya.

Datuknya, Seymour Kravitz adalah seorang Yahudi kulit putih, bertugas sebagai produser drama selepas tamat perkhidmatan tentera sebagai seorang Green Beret. Nenek Zoe pula seorang pelakon wanita kulit hitam anak kepada migran dari Bahamas bernama Roxie Roker.

Hasil perkahwinan kedua-duanya, mereka dikurniakan seorang anak yang dinamakan Leonard Kravitz, lebih dikenali dalam industri hiburan antarabangsa sebagai pemuzik handalan Lenny Kravitz - ayah kandung Zoe.

Ibu kepada Zoe pula adalah Lisa Bonet, seorang pelakon popular sekitar dekad 80-an dan 90-an, yang membintangi siri-siri sitkom televisyen besar seperti The Cosby Show.

Nenek Zoe di sebelah ibunya pula adalah seorang wanita kulit putih berketurunan Yahudi bernama Arlene Joyce Litman, yang mengahwini Allen Bonet seorang penyanyi opera profesional berkulit hitam.

Oleh kerana latar belakangnya yang pelbagai, Zoe sering berhadapan masalah setiap kali ada soalan berkenaan keturunannya diajukan.

Dia pernah dikecam kerana enggan mengiktiraf dirinya sebagai anak seni berkulit hitam, sehingga dituduh dengan bermacam tohmahan walaupun jelas latar belakangnya agak luar biasa.

Pada tahun 2017, Lisa Bonet ibu kepada Zoe mengahwini Jason Momoa, pelakon watak Aquaman yang juga seorang lelaki Hawaii beretnik Phoenicia, menjadikan Momoa ayah tiri kepada Zoe.

Memang meriah betul rumah mereka yang sangat berbeza latar belakangnya.

Melihat wajah dan saiz pemain gitar terkenal Slash, pasti ramai menyangkakan dia berketurunan Mexico atau negara-negara sekitarnya. Raut wajah beliau juga unik, tidak seorang Caucasian, bukan juga bercirikan Afrika dan sah-sahlah bukan berwajah orang Cina.

Slash atau nama sebenar beliau Saul Hudson adalah anak kepada pasangan yang benar-benar menjiwai seni dalam karier mereka.

Ayahnya, Anthony Hudson seorang pereka dan pelukis berketurunan Inggeris yang pernah mencipta lukisan dan rekaan untuk kulit album pemuzik besar seperti Neil Young dan Joni Mitchell.

Ibunya Ola Oliver merupakan seorang pereka fesyen berkulit hitam yang lahir di Los Angeles, pernah berkhidmat sebagai pereka kostum kepada artis-artis terkenal di Amerika Syarikat seperti John Lennon, David Bowie dan Diana Ross.

Hasil rekaan ikonik Ola ada yang terpilih sebagai pameran kekal di Metropolitan Museum of Art, New York.

Slash sendiri walaupun karier beliau mirip dengan industri hiburan Amerika Syarikat, sebenarnya lahir di Straffordshire, England atau lebih tepat sebuah daerah bernama Stoke-on-Trent. Daerah itu sangat terkenal dengan pembuatan peralatan berasaskan seramik dan tanah liat.

Anda tahu tak Sir Ben Kingsley, pelakon veteran popular dalam filem Iron Man dan Shang-Chi, sebenarnya adalah seorang lelaki berketurunan Gujarat bernama Krishna Pandit Bhanji?

Ayahnya bernama Rahimtulla Harji Bhanji, berasal dari Jamnagar, India sementara ibu kepada pelakon veteran ini adalah seorang wanita Inggeris bernama Anna Lyna Mary.

Datuk kepada Ben Kingsley merupakan seorang peniaga rempah berpengaruh, memilih untuk membawa keluarganya berpindah ke negara Zanzibar (kini sudah tidak wujud lagi). Selepas kejatuhan kerajaan Zanzibar, Rahimtulla berpindah ke United Kingdom, ketika Ben atau nama betulnya Krishna berusia 14 tahun.

Walaupun ayahnya seorang Muslim aliran Ismaili, perubahan kepercayaan ini berlaku selepas Kingsley dilahirkan. Krishna/Kingsley dari segi agamanya adalah seorang yang berpegang kepada aliran Quaker, salah satu aliran dalam Kristian Protestan.

Dia memilih untuk menggunakan nama 'Ben Kingsley' sekitar dekad 1960-an, ekoran kesukaran mendapatkan peluang akibat nama asalnya sukar diterima dalam industri hiburan di UK ketika itu.

Ironinya -  karier Kingsley sebagai pelakon mula berkembang ke satu tahap luar biasa selepas memainkan watak Mahatma Gandhi, dalam filem 'Gandhi'.


7 Warna Yang Sebenarnya Tidak Wujud

Warna ialah aspek sesuatu yang disebabkan oleh kualiti cahaya yang berbeza yang dipantulkan atau dipancarkan oleh mereka. Untuk melihat warna, anda perlu mempunyai cahaya. Apabila cahaya memancar pada objek beberapa warna melantun dari objek tersebut sementara warna lain diserap olehnya.

Mata kita hanya melihat warna yang dipantulkan atau dipantulkan. Apabila cahaya putih dipancarkan pada krayon putih, ia kelihatan putih kepada kita kerana ia tidak menyerap warna dan memantulkan semua warna secara sama rata. Krayon hitam pula menyerap semua warna secara sama rata dan tidak memantulkan satu pun, jadi ia kelihatan hitam pada mata kita.

Tahukah anda bahawa terdapat beberapa warna yang biasa kita dengar sebenarnya tidak wujud secara semulajadi di sekeliling itu? Dalam erti kata lain, kita memerlukan campuran beberapa warna untuk menghasilkan warna tersebut. Mari kita lihat beberapa contoh yang ada.

Apakah perbezaan antara warna violet dan ungu? Ramai orang menyangka keduanya adalah warna yang sama walhal adalah dua warna yang berlainan. Ini kerana ungu, tidak seperti violet, tidak mempunyai panjang gelombangnya sendiri. Sebaliknya, anda perlu mencampurkan dua warna atau panjang gelombang bersama untuk mendapatkannya.

Dalam kes ini, warna atau panjang gelombang tersebut adalah merah dan biru.  Mata kita hanya melihat tiga warna: merah, biru dan hijau, tetapi ia mengenal pasti warna lain dengan mencampurkan ketiga-tiga warna ini bersama-sama. Dalam kes ini, mata kita mengesan ungu dengan menggabungkan merah dan biru bersama-sama.

Warna sebenar yang terhasil sebenarnya adalah kuning-hijau, tetapi otak kita menggantikan campuran warna itu dengan ungu.

Seperti ungu, merah jambu tidak mempunyai panjang gelombangnya sendiri, tetapi kita dapat melihatnya kerana ia memancarkan panjang gelombang warna merah. Oleh itu, apabila anda melihat apa-apa warna merah jambu, anda sebenarnya nampak merah, menjadikan merah jambu hanya satu lagi warna merah.

Anda boleh mencipta merah jambu daripada merah. Sama seperti anda akan menambah putih kepada biru untuk mendapatkan biru muda dan putih kepada hijau untuk mendapatkan hijau muda, anda juga boleh mencampurkan putih kepada merah untuk mendapatkan merah muda, atau merah jambu.

Jika ditanya apakah warna yang paling hampir dengan coklat, anda mungkin akan menyebut hitam kerana kedua-duanya berkongsi beberapa persamaan. Tetapi realitinya agak berbeza. Coklat dan hitam adalah bezanya cukup besar. Coklat realitinya lebih dekat dengan oren berbanding hitam.

Coklat mempunyai panjang gelombang sekitar 600 nanometer, yang meletakkannya di suatu tempat antara merah dan kuning. Panjang gelombang warna oren adalah antara 585 dan 620 nanometer, yang bermaksud coklat hanyalah salah satu daripada banyak warna oren.

Ramai kumpulan pengkaji kini sedang berlumba-lumba menghasilkan warna paling gelap hitam di dunia, salah satunya adalah Vantablack yang pernah kami tulis dahulu. Memandangkan warna hitam terhasil dari ketidakhadiran cahaya, sukar untuk mencipta semula warna hitam daripada warna, cahaya atau pigmen.

Itulah sebabnya penyelidik cuba membuatnya daripada bahan yang bukan sahaja hitam tetapi mampu menyerap cahaya sebanyak mungkin. Itulah sebabnya kita tidak boleh mengecat kenderaan dengan Vantablack kerana ia bukan warna tetapi bahan.

Adakah perak sejenis warna? Kebanyakan orang akan berkata ya tetapi sukar untuk menciptanya semula pada telefon, komputer, atau bahkan dalam lukisan kehidupan sebenar. Perak sebenarnya bukanlah warna sebenarny, sebaliknya ialah "warna metalik".

Tetapi kilauan itu bukanlah hasil daripada warna tetapi cahaya yang melantun dari permukaannya. Perak hanya terhasil sekiranya kita mencampurkan serbuk logam yang mempunyai kilauan terhadap warna kelabu dan perkara sama turut dapat dilakukan terhadap warna-warna lain seperti biru, merah dan sebagainya.

Seperti perak, adalah mustahil untuk mencipta semula emas dalam teks, seni atau media digital tanpa mencampurkan cat kuning dengan serbuk berkilat halus atau memanipulasi warna dan cahaya di sekeliling kuning. Tetapi perkara agak berbeza dengan emas.

Seperti benda lain di muka Bumi, emas terdiri daripada atom. Tetapi elektron-elektron dalam atom-atom tersebut bergerak begitu pantas sehingga mereka tidak dapat bergerak lebih laju. Jadi tenaga tambahan yang mereka perolehi meningkatkan jisim mereka (jumlah jirim yang terkandung di dalamnya) dan bukannya kelajuannya.

Ini menyebabkan atom menyerap panjang gelombang yang lebih rendah, terutamanya biru, dan membolehkan kita melihat panjang gelombang yang lebih tinggi, terutamanya kuning.

Kita banyak kali melihat warna neon dalam kehidupan seharian antaranya pada baju, jaket keselamatan, lampu dan sebagainya. Neon bukan satu warna tetapi satu kategori warna yang sangat terang. Gas neon (asal nama neon) ialah unsur kimia oren-merah yang terletak pada jadual berkala bersama emas, perak, oksigen, hidrogen, helium dan sebagainya.

Gas neon malah tergolong dalam keluarga yang sama dengan gas helium. Untuk menghasilkan neon pada lampu, aanda perlu menghantar cahaya melalui gas neon yang disimpan dalam mentol atau pendarfluor, menyebabkan ia mengeluarkan cahaya jingga-merah.

Ini bermakna kebanyakan lampu neon tidak mengandungi neon, dan seperti "warna" emas dan perak, adalah mustahil untuk menukar lampu neon kepada warna tanpa kesan cahaya palsu. Bagaimana pula dengan baju dan beg tangan dengan neon? Itu hanyalah warna yang sangat terang dan bukan neon.


5 Keburukan Utama Bergelar Pekerja Dalam 'Gig Economy'

Saban tahun, kisah kejayaan individu yang terlibat dalam ekonomi gig mengutip pendapatan belasan malahan puluhan ribu, sering dikongsikan masyarakat kita.

Setiap kali kisah sebegini tular, perbincangan berkenaan potensi sebenar ekonomi gig untuk menjana peluang pekerjaan dan pendapatan kepada rakyat Malaysia mula mekar - sehinggakan ramai terpesona dengan angka pendapatan tinggi, memilih meninggalkan kerjaya sedia ada.

Namun tidak ramai yang mendadak bersemangat ini, mampu melihat kesan jangka masa panjang bergiat dalam ekonomi gig - bukan saja kepada status kita sebagai seorang pekerja bahkan kesan buruk jangka panjangnya kepada kita sebagai seorang warga biasa.

Kisah berkenaan pekerja penghantar yang berdepan masalah pemotongan bayaran untuk setiap penghantaran memenuhi perbincangan media sosial, bukanlah sesuatu yang baru.

Ekonomi gig kitarannya memang begitu. Kebanyakan model perniagaan ekonomi gig dimulakan dengan syarikat akan menawarkan pelbagai jenis insentif kepada mereka yang menyertainya, sehinggakan kebanyakan syarikat perlu menanggung kerugian demi membina nama.

Selepas kitaran fasa pertama ini selesai dan pekerja berpusu-pusu masuk mengejar pendapatan mewah dengan bekerja sendiri ini - elaun dan bonus yang sebelum itu dijanjikan akan mula ditarik sikit demi sikit bagi memperbaiki kedudukan kewangan syarikat.

Di sinilah isu-isu berkenaan jumlah bayaran dan bonus mula dibangkitkan kumpulan pekerja.

Apa yang menyukarkan situasi, biasanya hak untuk meminda sebarang perubahan ke atas amaun yang dipersetujui 100% jatuh ke tangan syarikat. Hendak tak hendak pekerja perlu melakukan kerja lebih, demi memastikan amaun yang sebelum itu diperolehi kekal seperti biasa.

Itupun masih ramai percaya mereka adalah 'bos kepada diri sendiri.'

Jika anda pernah menyertai ekonomi gig, anda akan bertemu ramai individu yang melihat karier dalam sistem ini sebagai sesuatu yang mampu di lakukan jangka masa panjang.

Ini disebabkan oleh kenikmatan yang mereka rasai memperolehi pendapatan yang jauh lebih tinggi berbanding kerja makan gaji sebelum itu. Realitinya, semua pekerja ekonomi gig pasti akan berdepan kesukaran dalam memastikan jumlah pendapatannya kekal konsisten.

Berapa lama agaknya seorang anak muda boleh bertahan menunggang motorsikal ke sana ke mari? 3 tahun? 4 tahun?

Sampai ke satu tahap, badan kita akan mula memerlukan rehat tetapi dalam masa yang sama, minda kita juga akan mula memikirkan kalau berehat - pendapatan tak ada.

Sebelum anda berhenti kerja tetap anda untuk mengejar amaun gaji besar yang sering tular - fikirkan berapa lama anda mampu melakukan kerja yang anda ceburi dalam ekonomi gig?

Kita memang mudah rasa teruja, tetapi realitinya tak ramai yang benar-benar cekal untuk melakukannya. Yang cekal pun, pasti akan ada masa berharap situasi lebih menyenangkan tiba.

Seandainya anda ada pekerjaan tetap dan terpegun melihat pendapatan pekerja ekonomi gig, nasihat kami; jangan cepat alpa. Nilai pekerjaan tidaklah harus diukur dengan nilai wang ringgit semata.

Kepuasan kerja merupakan satu isu pokok yang perlu ada dalam semua pekerjaan kita.

Sekiranya anda mahu beralih kepada ekonomi gig hanya kerana disebabkan gaji besar, fikir semula. Ada banyak kelemahan dalam aspek perkembangan karier boleh berlaku, sekiranya anda bertukar ke bidang ekonomi gig.

Karier anda tidak berkembang. Anda tidak mampu memanjat hirarki pengurusan sesuatu organisasi. Anda bekerja sendirian. Anda tidak bersosial dengan kumpulan pekerja profesional lain yang mampu meningkatkan kemahiran anda.

Kemahiran anda juga tiada perubahan. Pengalaman bekerja sebagai penghantar makanan, bungkusan, barangan dan lain-lain yang berlaku secara ekonomi gig kurang mempunyai nilai di mata majikan bidang berbeza.

Perbandingannya - seorang penghantar makanan yang bekerja secara tetap dengan sebuah restoran makanan segera adalah lebih bernilai pengalamannya, berbanding dengan seorang penghantar makanan yang bekerja dalam ekonomi gig kerana penghantar makanan tetap turut perlu melibatkan diri dalam perjalanan pengurusan restoran itu sendiri.

Dia juga perlu berinteraksi dengan pengurus restoran, pekerja lain dan sebagainya. Pengalaman itu tidak wujud dalam sistem ekonomi gig yang popular.

Walaupun makan gaji sering dikritik sebagai kerja senang, ramai orang sebenarnya tahu makan gaji merupakan satu bentuk pendapatan yang stabil. Yang kritik tu pun, sebenarnya kalau boleh nak gaji dia masuk bulan-bulan tetap kan?

Berbeza dengan pekerja ekonomi gig, individu yang memilih untuk makan gaji mempunyai beberapa kestabilan yang melegakan minda mereka.

Jika berlaku sebarang situasi di mana pekerja gagal hadir ke tempat kerja, gajinya masih berjalan. Bagi wanita yang perlu mengambil cuti bersalin selama beberapa bulan, dia tahu pendapatannya tidak akan putus.

Kisah-kisah berkenaan pekerja ekonomi gig yang kemalangan, tanpa mendapat bantuan syarikat pun dah kerap dikongsikan.

Tidak dinafikan ada faedah di tawarkan syarikat pengendali ekonomi gig bagi menampung perbezaan ini seperti insurans, latihan dan manfaat namun apa yang ditawarkan layak dikatakan pada kadar minima.

Nak ambil manfaat perlindungan seperti insurans atau takaful sendiri pun, berkemungkinan besar kumpulan pekerja ekonomi gig perlu membayar lebih kerana kelas risiko pekerjaan mereka.

Ekonomi gig diramal akan terus kekal menjadi antara sistem pemacu ekonomi yang penting di negara kita. Namun dalam jangkamasa panjang, sistem ekonomi gig tidak membantu meningkatkan kualiti pekerja yang ada.

Kumpulan pekerja yang menyertai ekonomi gig adalah mereka yang sukarela menawarkan diri untuk bekerja, tanpa perlu menjalani latihan ketat atau kursus tertentu yang mampu mempersiapkan mereka.

'Kelonggaran' ini walaupun dilihat sebagai satu kelebihan, sebenarnya ada kesan buruknya.

Kualiti pekerja akan ditentukan oleh berapa bintang yang mereka capai. Bagi yang gagal mengekalkan kualiti bintang, tidak ada program atau latihan yang boleh mereka ambil untuk memperbaiki kualiti khidmat mereka. Mereka akan berdepan hukuman sama ada dikurangkan waktu kerja atau lebih teruk - ditamatkan terus penglibatan mereka.

Rasa tertekan yang hadir dalam memastikan skor bintang terpelihara. menjadi punca utama kenapa ramai yang terlibat dalam industri gig ini merasai tekanan jiwa dan raga.

Kita belum mengambil kira realiti sebenar ekonomi gig, di mana pekerjanya bersaing antara satu sama lain dalam merebut peluang pendapatan, yang dikawal selia sistem komputer berdasarkan 'prestasi kerja' mereka.

Bersaing dalam sektor ini mungkin akan memberikan pulang lumayan untuk beberapa ketika, tetapi dalam masa sama pekerja kehilangan portfolio yang membuktikan dia sebagai individu mampu bekerja dengan baik bersama satu majikan.

Jika anda berminat nak menceburi ekonomi gig, anggaplah ekonomi gig ini melalui tujuan asalnya dibentuk - sebagai sebuah pasaran ekonomi bebas..

Di mana organisasi atau syarikat mampu menggajikan pekerja berstatus bebas untuk bekerja sementara dalam bentuk komitmen atau kontrak yang singkat. Kata kuncinya di sini - 'sementara.'

Seandainya anda sudah ada kerja atau pendapatan tetap, janganlah mudah meninggalkan kerjaya anda hanya kerana terpedaya dengan potensi pendapatan tinggi yang tular dalam media.


Teknologi NASA Ini Boleh Hasilkan Daging Dari Udara

Antara isu utama kebuluran adalah kekurangan sumber makanan, terutamanya daging. Proses mendapatkan daging biasanya mengambil masa bertahun-tahun kerana memerlukan masa bagi binatang ternakan itu cukup umurnya sebelum boleh dikorbankan.

Namun, bagaimana jika daging itu mampu dihasilkan daripada udara? Adakah idea ini kedengaran seperti satu perkara karut yang mungkin hanya boleh dilihat dalam filem sci-fi bukan?

Namun bagi sebuah syarikat yang berpangkalan di California, Amerika Syarikat ianya bukanlah idea karut malah mereka mendakwa sudah berjaya membangunkan teknologi untuk mencipta daging dari udara.

Syarikat dikenali sebagai Air Protein ini mendakwa menggunakan teknologi yang telah dibangunkan oleh NASA untuk eksplorasi angkasa lepas bagi menghasilkan daging daripada udara ini. Bagaimanakah ianya dapat dilakukan?

Air Protein merupakan sebuah startup yang diasaskan bersama oleh Dr. Lisa Dyson, seorang ahli fizik penyelidikan dan perunding strategi yang memenangi banyak anugerah dengan matlamat untuk menghasilkan alternatif daging.

Alternatif daging berasaskan tumbuhan seperti Impossible Foods atau Beyond Meat sangat digemari sejak kebelakangan ini di Barat malah disebut-sebut mempunyai potensi besar masa depan industri daging yang mampan, tetapi Air Protein membawa perkara ini ke tahap baharu dengan sumber protein dari udaranya.

Mereka pada asasnya bergantung pada sekumpulan mikrob yang mampu menukar gas CO2 kepada asid amino dengan produk akhir ialah tepung berasaskan protein yang boleh digunakan untuk membuat sekumpulan produk makanan.

Air Protein ialah satu-satunya startup yang terlibat dalam membuat protein daripada udara tetapi teknologi mereka telah diilhamkan oleh penyelidikan yang dijalankan NASA pada tahun 1960-an.

Mereka cuba mencari cara agar angkasawan dapatmenghasilkan makanan mereka sendiri dalam pelayaran di angkasa lepas dan menemui mikrob ini yang dipanggil hidrogentrof yang dalam keadaan yang tertentu, diberi makan CO2 dan menghasilkan asid amino.

Proses di sebalik tabir penghasilan daging jelas jauh lebih rumit daripada apa yang telah didedahkan Air Protein  tetapi syarikat ini mendakwa bahawa ia juga merupakan cara yang paling mampan untuk menghasilkan protein sekarang.

Proses penghasilan probiotik ini menggabungkan unsur udara (seperti karbon dioksida, oksigen dan nitrogen) dengan air dan nutrien mineral untuk menghasilkan protein yang kaya dengan nutrien. Prosesnya serupa dengan proses pembuatan bir atau yogurt tetapi tidak sama seperti proses penapaian.

Syarikat itu melihat protein berasaskan udaranya sebagai cara yang lebih mampan untuk memberi makan kepada populasi yang semakin meningkat di planet ini. Syarikat ini menyatakan kaedahnya tidak memerlukan sumber tanah dan tidak tertakluk kepada perubahan cuaca cuaca.

Selain itu, Air Protein turut mendakwa teknologinya boleh menghasilkan protein dalam masa beberapa hari, lebih cepat daripada masa yang diperlukan untuk menternak atau menanam tanaman.

Walau bagaimanapun, syarikat ini tidak membincangkan kos proses pengeluarannya jadi tidak jelas sama ada ia benar-benar kos efektif. Syarikat itu juga tidak menyebut dalam kenyataannya berapa banyak air digunakan dalam proses pengeluaran. Tanpa kedua informasi ini, maka kita tidak boleh membuat kesimpulan idea ini boleh direalisasikan untuk pasaran komersial atau tidak.

Tetapi adakah dunia bersedia untuk protein yang dihasilkan oleh mikrob yang "memakan" gas C02? Industri penghasilan daging alternatif sedang menarik pelaburan yang besr dan permintaan daripada pengguna yang mementingkan alam sekitar sememangnya ada jadi hanya masa yang akan menentukan jika produk seperti ini akan mendapat permintaan kelak.


5 Peralatan Ketenteraan Russia Yang Paling Ikonik

Russia dan Kesatuan Soviet sebelumnya, mempunyai reputasi besar dalam aspek sejarah ketenteraan dunia.

Terkenal sebagai antara negara tentera terkuat di dunia, pembangunan teknologi ketenteraan dan pertahanan menjadi antara cabang penting ekonomi Russia - di mana Russia ketika ini merupakan negara pengeksport kedua terbesar dunia kelengkapan ketenteraan.

Baik senjata tangan, peluru berpandu dan juga kenderaan ketenteraan, Russia mempunyai produk pertahanan yang diyakini pembelinya. Berikut adalah lima peralatan pertahanan ketenteraan keluaran Russia paling terkenal di mata dunia.

Peluru berpandu SCUD disebut-sebut masyarakat dunia ketika perang yang tercetus di Iraq.

Peluru berpandu keluaran Russia ini menjadi antara kelengkapan utama tentera Iraq di bawah Allahyarham Saddam Hussein dalam versi dipertingkatkan kemampuannya, dijenamakan semula sebagai peluru berpandu Al-Hussein.

Dibina berasaskan kepada sistem peluru berpandu rekaan tentera Nazi di Jerman, peluru berpandu SCUD dihasilkan sejak tahun 1959 sehingga 1984 di sebuah kilang senjata yang terletak di Votkinsk, Russia.

Peluru berpandu SCUD versi kedua yang dinamakan sebagai SCUD-R17 mampu terbang sejauh 299 km untuk mencari sasarannya. Bagaimanapun disebabkan oleh sistem talaannya mempunyai ralat yang agak besar sekitar 3,300 kaki - peluru SCUD yang telah dilancarkan boleh terbabas jauh mengenai lokasi yang tidak sepatutnya diserang.

Kini, peluru berpandu ini dikategorikan sebagai antara kelengkapan perang yang diharamkan ketika perang disebabkan oleh ralatnya yang terbukti telah membunuh ribuan nyawa tidak berdosa.

Kini diselia oleh firma JSC Sukhoy Company di Okrug, Russia daripada syarikat yang diasaskan seorang jurutera bernama Pavel Sukhoy - pesawat Sukhoy merupakan antara pesawat pejuang terbaik dikeluarkan - biarpun sering dikritik tidak setara dengan keluaran Amerika Syarikat dan China.

Ketika ini model pejuang generasi kelima keluaran Sukhoy iaitu Su-57 diletakkan sebagai model paling maju dalam aspek kemampuannya.

Su-57 mampu terbang pada kelajuan 2 mach serta mempunyai kemampuan kawalan yang dikatakan terbaik dalam kelasnya. Dijual pada harga RM167.7 juta untuk setiap unit, setiap unit Su-57 turut sama boleh dipadankan dengan sebuah dron pembantu yang dinamakan Okhotnik-B yang berkemampuan terbang bersamanya.

Lebih dikenali hanya dengan nama senapang Mosin Nagant, teknologi senapang ini cukup baik sehinggakan rekaan yang dibuat sejak tahun 1891 ini ketika era Empayar Russia masih mengekalkan ciri-ciri asalnya.

Apa yang lebih mengagumkan, senapang ini juga masih terus digunakan dalam peperangan dan konflik yang tercetus dalam era perang moden kini. Bagi peminat permainan video, mereka pasti sangat mengenali senapang ini yang kerap dipaparkan dalam judul-judul popular dunia.

Nama senapang laras jarak jauh ini diambil daripada nama seorang kapten tentera Russia bernama Sergei Mosin dan seorang pereka senjata Belgium bernama Leon Nagant.

Lebih dikenali di Russia sebagai 'Vintovka Mosina' atau 'Senapang Mosin', senapang ini di atas kertas mampu menembak dalam jarak sejauh 3 km namun jarak efektif sebenarnya hanyalah sekitar 400 ke 500 meter.

Walaupun senjata ikonik ini lebih dikenali dengan nama 'RPG' atau 'Rocket Propeller Grenade', nama sebenarnya dalam bahasa Russia adalah Ruchnoy Protivotankoviy Granatomyot.

RPG-7 merupakan sebuah pelancar peluru stabil, direka bentuk sebagai pertahanan utama dalam menghapuskan kereta kebal. Setiap unit mempunyai berat senjata 7.9 kg dengan penambahan 2.25 kg untuk setiap satu grenad model PG-7.

Ketika ini, terdapat 9 negara dunia bertindak sebagai pengeluar pelancar ikonik ini berdasarkan rekaan asalnya, menjadikan RPG-7 sebagai senjata anti kereta kebal terlaris nombor 1 dunia, disebabkan reputasinya yang murah, efektif dan mudah dikendalikan.

Diperkenalkan dalam perang kali pertama pada tahun 1961, setiap satu tembakan dari RPG-7 memerlukan 14 saat bagi seorang pengguna terlatih mengisi semula grenad untuk meneruskan serangan.

Oleh sebab itu, keperluan untuk seorang lagi anggota yang akan melindungi penembak RPG-7 menjadi kebiasaan dalam perang bagi memastikan tiada serang hendap berlaku semasa isian semula peluru sedang dilakukan.

Dicipta seorang jurutera tentera bernama Mikhail Kalashnikov, Avtomat Kalashnikov AK-47 merupakan senjata paling terkenal di dunia, ekoran reputasinya serta bentuknya yang agak unik dan mudah dikenali.

Angka '47' yang digunakan dalam kod model ini pula datang daripada tahun di mana rekaan asal senapang tersebut berjaya diselesaikan.

Kalashnikov merekabentuk senapang ini berasaskan sebuah senapang Jerman bernama Sturmgewehr-44, yang merupakan senapang jarak sederhana pertama di dunia ketika itu.

Idea itu dipraktikkan Kalashnikov dalam membentuk rekaan senapangnya selain keperluan untuk memastikan senapang itu agar tahan lasak dan mudah diselanggarakan ketika peperangan.

Setiap satu AK-47 mampu memuntahkan 600 peluru dalam satu minit, namun kadar ketepatannya agak rendah berbanding pesaing-pesaingnya. Kelemahan ini diakui Kalashnikov sendiri. Walaupun demikian legasi senjata ini tidak boleh dinafikan.

AK-47 merupakan senapang paling popular di dunia, mendominasi jualan yang dikatakan telah mencecah lebih 75 juta unit sejak pengeluarannya.

Ini kerana senapang ini mampu kekal pada tahap optimum dalam semua situasi baik pertempuran di gurun, di kawasan bersalji dan juga lokasi berpaya.

Lebih menakutkan, ekoran mudahnya AK-47 ini untuk dikendalikan - senapang ini juga menjadi senapang rasmi dibekalkan untuk tentera kanak-kanak yang dikerah berperang secara tidak rasmi di sesetengah negara.


7 Bulan Terbesar Dalam Sistem Suria

Kita sedia maklum bahawa Bumi yang kita diami mempunyai hanya 1 sahaja bulan. Namun, mungkin ramai yang tidak tahu bahawa bulan yang mengelilingi Bumi mempunyai nama rasmi iaitu Luna.

Bulan adalah satu-satunya satelit semula jadi Bumi dan bulan kelima terbesar dalam sistem suria daripada lebih 200 bulan yang terdapat dalam sistem suria kita. Kehadiran Bulan membantu menstabilkan goyangan planet kita dan menyederhanakan iklim Bumi.

Kali ini, pihak Iluminasi ingin kongsikan pula senarai 7 bulan paling besar di dalam sistem suria.

Triton ialah bulan terbesar yang mengorbit planet Neptun. Ahli astronomi percaya bahawa bulan ini pada asalnya adalah jasad yang terapung di Kuiper Belt. Kuiper Belt ialah kawasan bebola debu, asteroid dan planet kerdil seperti Pluto. Neptun menangkap Triton dengan tarikan gravitinya.

Orbit Triton memaksanya menghadap planet yang diorbitnya sepanjang masa. Triton ditemui pada tahun 1846 oleh William Lassell. Triton adalah salah satu daripada empat badan dalam sistem suria yang mempnyai gunung berapi aktif. Permukaannya dilitupi oleh lava dan mempunyai kurang kawah berbanding bulan lain.

Europa telah menarik perhatian paling banyak daripada saintis dan ahli astronomi kerana ia berkemungkinan mempunyai lautan air masin di bawah permukaan bekunya, ia adalah salah satu tempat yang paling berkemungkinan untuk melihat kehidupan seperti yang kita tahu ia wujud di badan angkasa yang lain.

NASA menghantar robot Galileo untuk mengkaji bulan Zuhal dan ia mengembalikan sejumlah besar maklumat yang menggembirakan pemerhati. Bulan Europa ditemui pada tahun  1610 oleh Galileo Galilei.

Bulan kita memungkinkan kehidupan di Bumi kerana ia menstabilkan orbit kita. Kehidupan tidak mungkin wujud di bulan. Lapisan atmosfera di sana terlalu nipis dan suhu di sana terlalu sejuk antara -127 dan -173 darjah selsius

Graviti Bulan menyebabkan pasang surut di lautan kita, memainkan peranan penting dalam pembangunan manusia dan haiwan dalam beberapa cara. Lebih daripada 105 kapal angkasa robotik telah dilancarkan untuk meneroka Bulan. Ia adalah satu-satunya badan angkasa di luar Bumi setakat ini yang dikunjungi oleh manusia.

Io ialah salah satu bulan yang paling jelas secara visual kerana ia merupakan badan astronomi yang mempunyai gunung berapi paling aktif dalam sistem suria. Gunung berapi besar yang sentiasa memancutkan lava ke angkasa sejauh beberapa batu, dan Sulfur dioksida yang tertinggal menjadikan bulan ini kelihatan kuning dari angkasa.

Terperangkap di antara tarikan graviti Musytari dan dua bulan lain, permukaan Io sentiasa berubah-ubah. Permukaannya juga dipengaruhi oleh lava yang mencurah dari gunung berapi dan tenaga berlebihan yang dihasilkan oleh bulan yang melalui medan magnet Musytari yang kuat.

Para saintis menganggap Callisto sebagai bebola ais dan batu di Musytari yang membosankan sehinggalah penemuan Galileo memberikan bukti bahawa mungkin terdapat lautan air masin di bawah permukaan bulan ini. Itu menunjukkan bahawa terdapat peluang untuk kehidupan berkembang seperti yang dibayangkan oleh sesetengah saintis mungkin berlaku di Europa.

Walau bagaimanapun, tidak ada cara untuk membuktikan teori ini. Dari segi saiz Callisto 2.5 kali lebih kecil daripada Bumi. Callisto ditemui oleh Galileo pada tahu 1610.

Titan merupakan bulan planet terbesar Zuhal yang atmosfera seperti planet. Ini bermakna ia mempunyai badan cecair di permukaan. Walau bagaimanapun, cecair itu bukan air, ia adalah metana dan etana. Oleh itu, atmosfera Titan diperbuat daripada bahan-bahan yang tidak mesra kehidupan di Bumi.

Namun, itu menjadikan Titan satu-satunya badan angkasa di luar Bumi dengan cecair yang stabil di permukaan. TItan ditemui pada tahu 1655 oleh Christiaan Huygens. Sesetengah saintis berteori bahawa bentuk hidupan berasaskan metana mungkin kini telah wujud dan berkembang di Titan.

Ganymede adalah bulan terbesar dalam sistem suria. Ia cukup besar untuk dianggap sebagai planet kerana ia lebih besar daripada Mercury dan Pluto. Sama seperti planet, Ganymede mempunyai tiga lapisan; teras logam, batu dan permukaan berais. Teras logam menyebabkan bulan memancarkan medan magnet.

Ia adalah satu-satunya bulan dalam sistem suria yang menjana medannya sendiri.  Seorang ahli astronomi Jerman, Simon Marius, menemui Ganymede pada masa yang sama dengan Galileo namun penemuan Galileo diterbitkan dahulu menyebabkan nama Galileo dikreditkan sebagai penemu pertama bulan ini pada tahun 1610.


Kenapa Warga China Sangat Mengamalkan Sikap Pentingkan Diri Sendiri?

Kita di Malaysia pasti ramai yang akan membantu, sekiranya melihat orang lain berdepan kesukaran ketika berada di tempat awam.

Apatah lagi dalam kes ragut atau curi di mana pelakunya berjaya ditangkap - pasti ramai akan tolong mengajar mereka kan?

Tetapi bagi sebahagian besar masyarakat di negara China, sudah banyak kali video dan media dirakamkan - menunjukkan mereka sengaja memilih untuk membiarkan saja situasi itu berlaku tanpa ada pihak menghulurkan pertolongan.

Pernahkah anda terfikir kenapa ini berlaku dan apakah motif sebenar mereka di China, sengaja membiarkan orang susah terus susah?

Kisah berkenaan sikap tidak ambil peduli masyarakat China terhadap orang susah di sekeliling mereka, mendapat perhatian masyarakat antarabangsa - selepas satu video yang memaparkan seorang kanak-kanak yang dilanggar dan dilenyek dua buah kenderaan dikongsikan media sosial sekitar tahun 2011.

Dalam insiden 13 Oktober 2011 itu, kanak-kanak perempuan berusia 2 tahun bernama Wang Yue mengalami kecederaan parah terbaring atas jalan di sebuah lorong sempit, yang terletak di Foshan, wilayah Guangdong.

Wang Yue terbaring lebih 7 minit di atas jalan ketika nyawa-nyawa ikan, sambil 18 orang individu lalu lalang di tepinya langsung tidak mempedulikan apa yang mampu mereka lihat.

Jangan klik video di atas jika anda tidak sanggup melihat kemalangan berlaku

Dua kenderaan yang melenyek kanak-kanak malang itu? Mungkin mereka merasakan mereka terlanggar sampah agaknya, meneruskan perjalanan seperti tiada apa-apa insiden menimpa. Sehinggalah seorang wanita yang bekerja mengutip sampah menyedari ada seorang kanak-kanak terbaring di tepi lorong, barulah perhatian dapat diberikan.

Pemandu kedua-dua kenderaan berjaya ditahan berdasarkan kepada nombor pendaftaran yang tertera pada plat kenderaan yang mereka pandu. Bagi Wang Yue pula, dia meninggal dunia 8 hari selepas kejadian akibat kecederaan parah yang dialami.

Untuk melihat kenapa situasi ini berlaku, kita perlu mengimbas kembali sebuah kes unik yang berlaku di China pada tahun 2006.

Dalam insiden tolak-menolak ketika berebut menaiki bas, seorang lelaki bernama Peng Yu telah membantu seorang wanita yang jatuh bernama Xu Shaolan yang jatuh, membawa wanita itu ke hospital.

Anehnya - Xu mendakwa dia jatuh kerana tolakan Peng walaupun Peng menafikannya. Bagaimanapun, mahkamah sivil China menjatuhkan hukuman ke atas Peng bukan atas sebab dia disabitkan kesalahan menjatuhkan Xu dengan sengaja sebaliknya Peng dibuktikan bersalah 'kerana membantu.'

Mahkamah berpendapat insiden bantuan seperti itu berlaku kerana 'si pembantu (Peng) merasa bersalah yang menyebabkan dia mahu menghulurkan bantuan kepada yang jatuh (Xu).' Keputusan penghakiman itu mengakibatkan reaksi kuat masyarakat mereka mula kedengaran.

Ini kerana secara automatiknya penghakiman itu ibarat mahkamah memutuskan sesiapa saja yang cuba membantu orang lain dalam kesusahan, dianggap perlu bertanggungjawab terhadap situasi si mangsa; kerana tidak ada orang mahu membantu orang lain, melainkan dia rasa bersalah.

Aplikasikan keputusan mahkamah itu kepada kes kematian Wang Yue dan anda boleh nampak hubungkait kedua-duanya. Wang Yue tidak dibantu, kerana orang ramai tidak mahu dipertanggungjawabkan atas apa yang terjadi kepada Wang Yue.

Sistem kehakiman di China akan mendakwa orang yang membantu Wang Yue, membantu kanak-kanak itu kerana wujud rasa bersalah dalam dirinya - sekaligus boleh didakwa sebagai punca insiden sebegitu terjadi.

Berbalik kepada kisah Peng lawan Xu - selepas beberapa tahun perbicaraan berlangsung, akhirnya Peng mengaku bersalah menolak Xu walaupun sejak awal menafikannya. Namun nasi sudah menjadi bubur.

Berpunca daripada penghakiman awal kes tersebut, rakyat China mula mengelakkan diri daripada membantu mana-mana mangsa kemalangan yang tidak melibatkan mereka, kerana lebih baik mereka tak dilibatkan.

Selain itu - segelintir antara mereka juga mula merancang taktik-taktik meletakkan diri sendiri sebagai mangsa kemalangan, kerana tahu mahkamah akan memihak kepada mereka seperti yang ditunjukkan dalam video di atas.

Perbincangan berkenaan kondisi mental masyarakat China sehingga sanggup hanya mementingkan diri sendiri ini telah diakui berlaku sebelum kes-kes tersebut terjadi lagi.

Wujud satu istilah khusus dinamakan sebagai 少管闲事 atau 'shaoguanxianshi' yang membawa maksud 'hal aku hal aku, hal kau hal kau' yang sangat kuat berakar umbi dalam masyarakat China.

Perkara yang paling baik untuk seseorang mengelakkan diri daripada masalah, adalah dengan tidak masuk campur dalam apa saja urusan yang tidak melibatkan kita. Malangnya, orang China mengambil sikap ini dalam bentuk yang sangat ekstrim.

Salah seorang daripada 18 individu yang perasan Wang Yue terbaring di atas jalan, memilih untuk membiarkan saja kanak-kanak itu kerana alasannya (ini apa yang dia sebutkan) "dia bukan anak aku. Kenapa perlu aku bantu dia?"

Pemandu kenderaan kedua yang melenyek Wang Yue memilih untuk meneruskan perjalanan kerana bimbang dia perlu menanggung kos rawatan kanak-kanak tersebut. Dalam ayatnya sendiri:

"Kalau dia mati, aku mungkin perlu membayar sekitar 20,000 yuan. Kalau dia terselamat, aku perlu membayar lebih. Jadi jalan terbaik (untuk aku) adalah membiarkan dia."

Perangai-perangai shaoguanxianshi sebegini sangat kerap berlaku di kalangan masyarakat China. Individu yang mahu membunuh diri dibiarkan saja oleh mereka yang melihat. Lelaki tua jatuh bangunan dibiarkan lebih sejam terbaring atas jalan tanpa bantuan.

Ibu yang menjerit meminta tolong akibat anak kecil yang terlibat dalam kemalangan tidak mendapatkan bantuan, kerana menolong pada pendapat mereka hanya akan merugikan mereka dalam jangka masa panjang.

Pada 8 Oktober tahun 2017, kerajaan China memperkenalkan akta yang melindungi mana-mana individu yang cuba membantu pihak atau mangsa dalam kesusahan, daripada berdepan dakwaan bersifat liabiliti.

Perubahan ini diharapkan dapat menjernihkan kekerasan hati masyarakat mereka agar ringan tangan untuk membantu individu yang kemalangan atau berdepan detik cemas.

Kesedaran masyarakat mereka khasnya di kalangan netizen yang berani bersuara mengkritik pengamal-pengamal budaya shaoguanxianshi ini semakin lama semakin lantang kedengaran - namun penyelidik tetap beranggapan perubahan yang diharapkan berlaku akan mengambil masa untuk memperbetulkan apa yang telah terjadi.

Ini disebabkan di kalangan netizen yang lantang mengkritik mereka yang acuh tak acuh sahaja dengan mangsa yang memerlukan, di kalangan pengkritik itu juga mengaku jika mereka berada dalam situasi tersebut mereka akan turut melakukan perkara serupa.

Anda perasan tak - sebelum ini memang banyak video-video berkenaan kelakuan masyarakat China tidak mempedulikan orang yang kesusahan berlegar di internet.

2 ke 3 tahun kebelakangan ini, lebih banyak video yang memaparkan warga China membantu satu sama lain ditularkan bagi memperbaiki reputasi masyarakat mereka yang telah tercalar teruk.

Sama ada perubahan ini benar-benar terjadi atau hanya sekadar satu propaganda kerajaan China dalam membentuk reputasi masyarakat China yang harmoni kepada mata dunia, sukar untuk kita putuskan.

Lagipun kita di Malaysia sendiri dah pernah berhadapan dengan isu negatif melibatkan perangai pelancong China di sini, yang jelas tak reti mempedulikan tatasusila dan adab kesopanan. Kau, engkau, aku, aku!


7 Pesawat Penumpang Paling Laju di Dunia

Kapal terbang adalah pengangkutan terpantas pada masa kini. Terdapat beberapa daripadanya yang mempunyai kelajuan luar biasa berbanding beberapa ratus varian kapal terbang pengangkutan yang lain.

Sesebuah pesawat komersial sememangnya dibuat untuk menjadi yang terpantas walaupun saiz badannya besar dan penumpangnya ramai . Kali ini, mari lihat senarai 7 pesawat penumpang terpantas di dunia yang pernah di hasilkan. Malangnya, tidak semua daripadanya masih beroperasi sehingga ke hari ini.

Convair 990, semasa demonstrasi prototaipnya pada tahun 1961, mampu mencapai kelajuan Mach 0.97, yang merupakan kelajuan udara sebenar terpantas pernah dicapai ketika itu. Beberapa perubahan telah dilakukan untuk pesawat terakhir untuk jaminan prestasi, yang menyebabkan kelajuan maksimum itu turun kepada Mach 0.84.

Pesawat ini dibangunkan untuk syarikat penerbangan Amerika untuk mengurangkan masa yang diperlukan untuk penerbangan. Pesawat itu menggunakan empat enjin turbofan General Electric CJ805-23B dengan kelajuan maksimum 998 km/j. Hanya 37 buah sahaja pesawat ini yang dihasilkan.

Airbus A380 mencapai Mach 0.85. Kebanyakan pesawat moden kini mencapai had laju ini. Walaupun pengeluaran A380 tamat pada 2020, sekitar 15 syarikat penerbangan masih menerbangkan A380. Tempat duduknya sekitar 400 hingga 550 penumpang.

Airbus 380 dikeluarkan pada 2005, merupakan langkah baharu syarikat Airbus ke dalam perniagaan superjumbo yang telah dikuasai Boeing selama lebih 30 tahun. Perubahan besar telah dilakukan pada rekabentuk pesawat untuk memastikannya muat di landasan dengan lebar sayap sepanjang 262 kaki dan kapasiti penumpang 873.

Pesawat jarak jauh, enjin berkembar dan badan lebar ini mempunyai kelajuan Mach 0.85. Penerbangan pertamanya adalah pada 15 Disember 2009 selepas beberapa kali ditunda. Pesawat ini dirancang untuk dibuat selepas Boeing memutuskan untuk menggugurkan projek Sonic Cruisernya, yang merupakan pesawat yang boleh bergerak pada kelajuan bunyi.

Boeing 787 ialah pesawat penumpang pertama dan terpantas yang mempunyai kerangka pesawat yang diperbuat sepenuhnya daripada bahan komposit. Ia meningkat sehingga 912 km/j pada kelajuan maksimum dan menggunakan sistem elektrik secara meluas. Ia disasarkan untuk mempunyai kadar pembakaran bahan api 20% kurang daripada pesawat 767.

Boeing 747, bermula dari pengenalannya pada tahun 1969, merupakan satu kejayaan besar dalam industri penerbangan. Varian Boeing 747-400 boleh mencapai sehingga Mach 0.855. Ia mempunyai jarak perjalanann 7,260 batu nautika. Ia juga terkenal kerana tahan lasak, reputasi, dan ketahanannya.

747-400 mencapai kelajuan darat 1328 km/j pada 2020. Ia bermula dari lapangan terbang JFK dan mendarat di Heathrow dalam masa 4 jam 53 minit sahaja dan mencatat rekod terpantas pesawat subsonik. 747-400 dibuat untuk menggantikan 747-8 yang merupakan model komersial mereka yang terkemudian.

Boeing 747-8i adalah yang terbesar serta pesawat terpantas yang masih dalam perkhidmatan pada hari ini. Pesawat penumpang terpantas ini adalah sebesar bangunan enam tingkat dengan kelajuan Mach 0.86. Ia mempunyai kapasiti 410 penumpang dan mampu terbang sehingga jarak 7,730 batu nautika.

Penerbangan penumpang antara benua Boeing 747-8 pertama telah dilakukan pada 26 April 2011. Pesawat ini menghasilkan pelepasan asap yang rendah dan mempunyai penjimatan bahan api yang lebih baik. Pesawat ini menggunakan enjin General Electric GenX yang boleh memacunya sehingga 988 km/j.

Pesawat ini merevolusikan sepenuhnya perjalanan udara tetapi gagal bertahan lama kerana kos pembangunan dan penyelenggaraan terlalu mahal. Pesawat ini telah berkhidmat selama 27 tahun dan hanya digunakan oleh penumpang kaya yang mahukan perjalanan udara yang mewah.

Penerbangan Concorde ditamatkan pada 2003 selepas nahas penerbangan Air France yang mengorbankan semua anak kapal dan penumpang. Kelajuan maksimumnya ialah 2181 km/j. Namun kerana beberapa isu yang dinyatakan di atas dan beberapa isu keselamatan padanya, perkhidmatannya terpaksa ditamatkan.

Tu-144, juga digelar "Concordski," adalah pesawat penumpang supersonik pertama. Kesatuan Soviet mengalahkan UK dan Concorde milik Perancis untuk menjadi pesawat penumpang supersonik pertama. Ia melebihi Mach 2 dan telah beroperasi antara 1968-1999.

Kenaikan harga bahan api dan kebolehpercayaan menyekat penggunaan biasa pesawat ini untuk mengangkut penumpang. Perkhidmatan penumpang telah ditarik balik tiga tahun kemudian dan pesawat ini kemudiannya dihadkan kepada penerbangan hanya untuk kargo.


Kisah Bagaimana Pencipta NFT Menyesal Melihat Ciptaannya Dipergunakan

Sang Saka (Kanan) antara NFT dari rakyat Malaysia yang terjual bernilai +-RM33,000

Titik tolak kami bermula pada bulan Mei tahun 2014, dalam sebuah acara di namakan Seven on Seven yang menemukan golongan karyawan digital dengan individu yang terlibat dalam bidang teknologi.

Saya hadir sebagai 'teknologis' yang digabungkan dengan Kevin McCoy, seorang karyawan digital besar yang turut mempunyai kepakaran tinggi dalam pengaturcaraan.

Ketika itu saya masih berkhidmat dengan sebuah pusat lelongan karya seni sebagai konsultan yang bertanggungjawab menguruskan acara lelong dan isu hubungan media. Seven on Seven merupakan antara acara yang saya sertai kerana minat saya dalam bidang pengaturcaraan dan pembangunan teknologi baru.

Dalam perbincangan kami, jelas McCoy sudah berpengalaman dalam sistem rantaian blok digital atau 'blockchain'.

Apa yang seronok, dia turut menyuarakan satu pandangan yang aku fikirkan selama ini; bagaimana hendak memanfaatkan blockchain bagi membantu artis dan karya mereka.

Dalam sesi cabaran pembinaan sistem pantas yang dikelolakan penganjur, kami perlu menyiapkan prototaip idea kami hanya dalam satu malam.

Saya dan McCoy berjaya membangunkan sistem yang mampu merekod dan membaca hak milik sesuatu karya digital dalam blok rantaian, yang mampu dijadikan seperti 'sijil pemilikan' seseorang ke atas mana-mana karya digital.

Tidak tahu tajuk atau nama apa yang sesuai untuk kami gunakan bagi kami menamakan projek itu, kami namakan sistem kami 'monetized graphics.' (Dalam bahasa Melayu - 'grafik yang mempunyai nilai'.) Singkatannya 'monegraph.'

Semasa kami menayangkan persembahan kami (rujuk video di bawah), para hadirin tergelak besar kerana ironinya. Berdasarkan maklum balas, prototaip yang kami bangunkan diterima baik, serta diakui unik kerana mampu menjadi solusi kepada banyak isu berkaitan hasil kerja digital di semua peringkat.

Di atas pentas, saya dan McCoy menunjukkan secara langsung kaedah bagaimana pembelian hak milik boleh dilakukan dengan menggunakan blok rantaian.

Dengan menggunakan sistem lejar blockchain Namecoin, McCoy mendaftarkan sebuah video klip ciptaan isterinya Jennifer di dalam lejar - saya kemudiannya membeli hak milik video itu pada harga USD4 dengan wang tunai.

Selepas sesi bersama Seven on Seven, kami diberi peluang untuk melakukan demonstrasi secara langsung di New Museum of Contemporary Art di New York bagi membuktikan keberkesanan sistem kami itu. Kami hadir dengan sebuah prototaip yang lebih kemas.

Populariti idea yang kami ketengahkan mula menjadi buah mulut banyak pihak, khasnya mereka yang berkecimpung dalam blok rantaian serta penghasil karya berbentuk digital.

Untuk beberapa bulan berikutnya, McCoy cuba untuk mempromosikan idea dan sistem yang telah kami bangunkan bersama.

McCoy ketika itu sudah terkenal sebagai seorang artis digital yang disegani, namun publisiti yang kami harapkan wujud tidak menemui jejaknya. Satu kesilapan kami ketika itu - kami tidak mempatenkan idea kami.

Tidak menghairankan idea dan sistem yang kami bangunkan, mula ditiru oleh pihak-pihak lain, menyumbang kepada kewujudan apa yang kita kenali sebagai NFT atau non-fungible token sekarang.

Berdasarkan kepada pengalaman kami membangunkan sistem proto-NFT itu, agak mengejutkan kami kini banyak pihak mula menawarkan jualan NFT pada harga tak masuk akal sekarang. NFT sudah berkembang menjadi satu industri besar dengan nilai dagangan mencecah billion ringgit.

Namun semua ini menakutkan saya. Ini kerana majoriti sistem NFT yang ada sekarang mempunyai kelemahan yang sama dengan apa yang kami sudah bangunkan 2014 dahulu dalam satu malam.

Niat kami mencipta monegraph adalah untuk mewujudkan kaedah bagaimana nilai sesuatu karya berbentuk digital boleh dijana dengan tepat dalam blockchain. Kami mahu mewujudkan kaedah yang mampu membezakan data asal sebenar sesuatu karya digital, berbanding salinannya yang boleh dihasilkan dengan mudah.

Sistem yang kami bangunkan mempunyai satu kelemahan yang sangat besar : tidak ada pihak mampu menyimpan karya itu sendiri dalam format asalnya, kerana blok berantai atau blockchain tidak mampu menampung data sebesar itu.

Untuk menyelesaikan masalah itu, kami menggunakan jalan pintas yang sepatutnya wajib diperbaiki. Malangnya kelemahan itu masih kekal digunakan sehingga kini.

Ketika kami membangunkan monegraph, kami berdepan masalah untuk membentuk kaedah atau kod yang bukan saja mampu merekodkan transaksi, malahan mampu menyimpan fail asal sebuah imej dalam format asalnya tanpa perubahan.

Bagi menyelesaikan masalah itu, prototaip monegraph dibentuk untuk merekodkan transaksi yang dilakukan dalam blockchain, bergantung kepada alamat dalam web atau URL asal sesuatu imej itu.

Kami sedar kelemahan sistem ini sejak mula serta kesan buruk jangka masa panjang yang boleh berlaku jika sistem ini tidak ditambah baik kepada pemilik imej yang sudah dijual, tetapi untuk kerja satu malam bagi membangunkan prototaip - ia memadai.

MASALAHNYA sistem ini terus digunapakai sehingga sekarang dalam semua sistem NFT di dalam blockchain.

Setiap kali berlaku pembelian sesebuah NFT oleh individu, apa yang berlaku sebenarnya adalah mereka tidaklah membeli karya tersebut secara digital. Mereka hanya membeli pautan kepada karya tersebut. Fail imej, video, gambar atau audio akan disimpankan di dalam storan berbeza yang perlu diakses menggunakan URL internet.

Jika situasi ini berterusan dalam tempoh beberapa dekad akan datang, kami meramalkan tidak ada sesiapa pun yang mampu mengesahkan status keasilan karya berbentuk NFT yang anda beli sama ada data asal atau hanyalah sekadar sebuah salinan.

Platform pengelola NFT berkongsi kelemahan ini memerlukan pembeli dan pemilik NFT perlu bergantung kepada sebuah syarikat pengelola NFT, untuk melakukan verifikasi kepada hak milikan NFT anda.

Apa saja akses kepada NFT boleh hilang dengan mudah, hanya disebabkan syarikat-syarikat platform NFT terlupa untuk memperbaharui alamat laman web asal mereka.

Hilang alamat, semua NFT yang sudah dibeli pengguna tidak lagi boleh diperolehi oleh pemiliknya.

Semua yang berlaku melibatkan NFT ketika ini, mengingatkan saya kepada sejarah 'gold rush' yang pernah berlaku satu masa dulu.

Penyokong NFT tampak lebih mahu mengejar keuntungan jangka masa pendek, tidak mahu memanfaatkan idea asal kami semasa mencipta monegraph yang kami harapkan mampu memanfaatkan kumpulan karyawan dalam jangka masa panjang.

Lebih menakutkan untuk saya dan McCoy sebagai pencipta dan pencetus idea asal NFT - tiadanya usaha bersama penggiat matawang kripto dan NFT dalam memperbetulkan apa yang telah terjadi kerana masing-masing sibuk untuk menyertai skim cepat kaya yang sedang hangat ini.

NFT pada tahap sekarang berdasarkan pandangan saya, sudah jadi satu medan di mana orang ramai tidak lagi segan untuk menipu, mencuri dan mengambil hak orang lain bagi membolehkan penghasilan segera NFT baru, agar keuntungan dapat dimaksimakan.

Karyawan sebenar tidak lagi menjadi fokus. Terlalu ramai karyawan menceritakan kepada saya pengalaman berdepan masalah karya mereka dicuri dan diniagakan sebagai NFT tanpa kebenaran - hanya kerana mereka tidak terlibat dalam bidang ini.

Kumpulan tamak yang gemar merebut peluang memperkayakan diri sendiri telah menjatuhkan semangat saya untuk melihat NFT sekurang-kurangnya dapat kembali kepada tujuan asalnya. Karyawan sudah tidak diletakkan sebagai kepentingan, sebaliknya mengejar keuntungan, pelaburan pantas dan kaedah cepat kaya sudah menjadi lumrah biasa.

Status keasilan hasil kerja karyawan juga bukan menjadi isu pokok, kerana trennya hanya satu - untuk mencipta permintaan agar peluang keuntungan baru dapat dibuat.

Artikel ini adalah olahan dan terjemahan semula artikel NFTs Weren’t Supposed to End Like This tulisan Anil Dash, salah seorang pencipta asal sistem proto-NFT yang diterbitkan oleh The Atlantic pada 2 April 2021.


5 Pemimpin Dunia yang Tidak Mempunyai Latar Belakang Politik

Sejak Ukraine mula dicerobohi baru-baru ini, warga internet juga mula heboh membincangkan tentang kredibiliti dan kekuatan pemimpin negara tersebut dalam usaha menentang Rusia.

Ada pihak yang menularkan video lama serta mentertawakan Presiden Volodymyr Zelenskyy kerana pada asalnya, beliau merupakan seorang pelawak dan pelakon yang tidak mempunyai pengalaman mahupun latar belakang politik.

Mungkin pada pandangan umum, pengalaman dan latar belakang politik menjadi syarat utama untuk menjadi seorang ketua negara. Namun, bukan semua presiden dan perdana menteri memenuhi kriteria sedemikian.

Bekas Presiden Haiti, misalnya, merupakan seorang penyanyi berjaya sebelum diangkat menjadi presiden. Michel Martelly dikenali dengan nama "Sweet Micky" di atas pentas nyanyian sebelum bertukar kerjaya sebagai ketua negara itu pada tahun 2011.

Selain Zelenskyy dan Martelly, sebenarnya ramai lagi selebriti dan atlet lain yang memilih jalan politik dan berjaya menggunakan populariti mereka untuk meraih undi serta kepercayaan rakyat.

Donald John Trump yang merupakan bekas Presiden Amerika Syarikat ke-45 sebenarnya adalah seorang yang sudah popular sebelum menceburi bidang politik lagi.

Trump ialah seorang pemaju hartanah dan ahli perniagaan yang memiliki beberapa buah hotel, kasino, kelab golf, pusat peranginan dan hartanah mewah di kawasan New York dan di seluruh dunia.

Malah, sejak tahun 1980-an lagi dia juga menceburi bidang perniagaaan lain seperti usaha runcit termasuk pakaian, minyak wangi, makanan dan perabot berjenama. Donald Trump adalah seorang usahawan yang sangat berjaya.

Nama Trump lebih dikenali melalui rancangan TV realiti yang dihoskannya sendiri iaitu The Apprentice. Rancangan itu memaparkan permainan melibatkan para peserta yang bersaing untuk menjadi pegawai tinggi dalam perniagaan Trump.

Pada tahun 2016, Trump telah bertanding dalam pilihan raya mewakili Republican menentang Hillary Clinton. Beliau memenangi pilihan raya itu dan dilantik menjadi Presiden A.S. ke-45 pada Januari 2017.

Trump ialah presiden ketiga dalam sejarah A.S. yang didakwa oleh Dewan Perwakilan selepas Andrew Johnson (1868) dan Bill Clinton (1998) dan merupakan satu-satunya presiden A.S. yang didakwa sebanyak dua kali kerana penyalahgunaan kuasa menghalang Kongres berkaitan skandal Ukraine dan "hasutan pemberontakan" ketika penyokongnya menyerbu bangunan Capitol.

Bekas pelawak Marjan Sarec telah dilantik sebagai Perdana Menteri Slovenia. Sarec yang dilantik ketika berusia 40 tahun pada 2018 merupakan Perdana Menteri termuda di Slovenia yang juga merupakan negara kelahiran isteri Donald Trump iaitu Melania Trump.

Selepas memperolehi ijazah dalam bidang lakonan pada tahun 2001, beliau mula bekerja sebegai penyiar awam sebelum menjadi pelawak untuk rancangan satira yang dinamakan "Radio Ga-Ga".

Melalui rancangan itu, populariti Sarec mula melonjak dan dia dikenali kerana pandai meniru gaya beberapa tokoh politik Slovenia yang terkenal. Beliau kemudian menjadi salah satu wajah paling popular di kaca TV Slovenia sebelum memilih untuk menceburi kerjaya berbeza.

Dia mula terlibat dalam politik ketika tahun 2010 apabila menjadi Datuk Bandar Kamnic iaitu sebuah bandar di Utara Slovenia. Beliau kemudian menubuhkan parti politiknya sendiri yang dinamakan sebagai List of Marjan Sarec atau LMS.

Empat tahun kemudian, parti politik kecil itu mengejutkan orang ramai apabila kalah tipis kepada Borut Pahor dalam pilihan raya presiden yang diadakan pada tahun 2018. Beliau kemudian dilantik menjadi Perdana Menteri Slovenia selama dua tahun.

Sebelum dilantik menjadi Perdana Menteri Pakistan yang ke-22, Imran Khan adalah seorang pemain kriket terkenal dunia dan pernah pengetuai pasukan negaranya untuk memenangi Piala Dunia Kriket pada tahun 1992.

Khan yang dianggap sebagai wira negara itu sebenarnya berasal dari keluarga yang kaya dan mula mendapat pendidikan di sekolah elit di Lahore, Pakistan. Dia kemudian melanjutkan pelajarannya di Universiti Oxford, England.

Setelah tamat kariernya dalam kriket, Khan banyak menderma dan melakukan kerja amal. Khan kemudian dilihat menceburi bidang keagamaan dan politik pada tahun 1990-an apabila beliau mengasaskan parti Pakistan Tehreek-e-Insaf atau Gerakan untuk Keadilan.

Dari masa ke masa, Imran Khan mula melonjak dalam dunia politik. Berjanji untuk memerangi golongan elit yang korup di Pakistan, beliau berjaya menambat hati pengundi yang bosan dengan krisis ekonomi negara itu. Akhirnya, Khan menang besar dengan jumlah undi dua kali lebih banyak daripada pesaing terdekatnya.

Beliau yang kini berusia 69 tahun telah menjadi Presiden Pakistan sejak Ogos 2018.

Ahli politik Uganda iaitu Robert Kyagulanyi Ssentamu sebelum ini lebih dikenali dengan nama pentasnya, Bobi Wine. Sekitar awal tahun 2000-an, Ssentamu menjana pendapatannya sebagai seorang penyanyi. Ssentamu yang membawakan irama raggae telah memenangi beberapa anugerah nyanyian melalui lagu-lagunya.

Selain itu, beliau juga belajar dalam bidang muzik, tarian dan drama di Universiti Makerere. Ketika berusia 36 tahun, Ssentamu telah dipilih ke Parlimen untuk mewakili Daerah Kyadondo Timur

Beliau berjaya mengumpulkan pengundi muda untuk menuntut perubahan ke atas kepimpinan gagal pemerintah lama iaitu Yoweri Museveni. Para penyokongnya turut menggesa Ssentamu untuk bertanding jawatan presiden pada 2021.

Malangnya, masa depan Ssentamu sebagai seorang ahli politik tidak begitu cerah.

Pada tahun 2018, Ssentamu telah ditahan kerana memiliki senjata api secara tidak sah dan dipercayai menjadi dalang dalam serangan ke atas konvoi Presiden Museveni pada Ogos 2018. Walaupun berkali-kali mendakwa diganggu pihak berkuasa, Ssentamu tetap mengumumkan akan bertanding dalam Pilihan Raya Presiden.

Dalam pilihan raya yang diadakan pada tahun 2021 itu, Ssentamu kalah kepada Presiden Museveni dan telah dikenakan tahanan rumah pada penghujung 2021 atas beberapa dakwaan jenayah.

Ketika Jimmy Morales bertanding untuk jawatan presiden pada 2015, beliau dilihat mempunyai peluang yang tipis untuk menang. Enam bulan sebelum pilihan raya dilakukan, tinjauan mendapati bahawa kurang daripada 1% pengundi menyokong Morales.

Tanpa disangka-sangka, sokongan ke atas Morales melonjak naik dengan mendadak dan beliau memenangi undi sebanyak kira-kira 70%.

Sebagai seorang penganut Kristian evangelis, Morales bermula dari bawah. Beliau dilahirkan di Guatemala City pada tahun 1969. Ketika berusia tiga tahun, keluarganya berpindah dan mula menjual pisang setelah bapanya meninggal dunia dalam kemalangan kereta.

Ketika meningkat dewasa, Morales memperolehi pendapatan dengan menjadi pelawak dalam rancangan TV popular bernama "Moralejas". Beliau sering melakonkan watak dungu dan salah satu lakonan paling popular yang diingati ialah watak pengembala lembu yang menjadi presiden.

Tanpa disangka-sangka, watak itulah sebenarnya yang membentuk masa hadapannya. Pada 2011, Morales mencuba nasibnya dalam politik. Dia bertanding untuk jawatan Datuk Bandar Mixco untuk parti sayap kanan Action for National Development tetapi mendapat tempat ketiga.

Beliau kemudian bertanding jawatan presiden setelah Presiden Otto Peres Molina meletak jawatan berikutan skandal rasuah. Tanpa disangka-sangka, beliau yang membawa slogan "bukan korup atau pencuri" menang besar-besaran.


6 Topeng Muka COVID-19 Paling Mahal di Dunia

Pandemik COVID-19 telah menyebabkan penghasilan, penjualan serta penggunaan pelitup muka mendadak naik di seluruh dunia. Hampir kebanyakan negara di seluruh dunia kini mewajibkan penggunaan pelitup muka di kawasan awam bagi mengelak berlakunya penularan wabak ini.

Kini, pelitup muka mudah didapati pada harga yang berpatutan berbanding ketika pandemik COVID-19 mula-mula tersebar. Selain mencegah penyebaran virus, pelitup muka kini berevolusi daripada keperluan kepada aksesori fesyen harian.

Terdapat pelitup muka yang dihasilkan oleh beberapa jenama fesyen besar yang menjadi simbol kekayaan dan status. Berikut adalah beberapa pelitup muka paling mahal di pasaran.

Pelitup Muka Sutera Tulen Edisi Terhad yang dihasilkan oleh pereka mewah Bijan Pakzad yang pakar dalam fesyen pakaian lelaki dan wangian mewah. Pelitup muka ini mempunyai dua lapisan pelapik kapas yang berfungsi sebagai pelindung wabak COVID-19.

Pelitup muka ini dihasilkan 100% buatan tangan di Itali. Pelitup muka yang turut disertakan dengan Rantai Kunci Wangian ini dijual pada harga RM 1953 dan memerlukan kos tambahan untuk penghantaran pesanan antarabangsa.

Pelitup Muka Kristial Hitam oleh Christian Siriano ini ialah pelitup muka mewah edisi terhad yang dihasilkan melalui "Projek Topeng" jenama itu.

Walaupun pelitup muka ini nampak bergaya tetapi ia tidak melalui ujian makmal atau kebolehan untuk mencegah virus COVID-19. Dalam erti kata lain, ia hanyalah semata-mata untuk fesyen.

Selain itu, pelitup muka ini juga boleh ditempah secara customize mengikut kesesuaian pengguna. Walaupun berbelanja sebanyak RM 2,499 untuk pelitup muka bergaya ini, jangan lupa untuk memakai pelitup muka yang lebih berkesan di bahagian dalam sebagai langkah keselamatan.

Kemunculan jenama butik fesyen mewah dalam senarai ini sememangnya sudah dijangkakan. Selain menghasilkan bagasi, jam tangan serta pakaian mewah, Louis Vuitton tidak ketinggalan dalam menghasilkan pelitup muka mereka sendiri.

Sama seperti kebanyakan pelitup muka berjenama mewah yang lain, pelitup muka ini juga tidak menjamin perlindungan terhadap virus COVID-19. Ia biasanya dipakai di bahagian luar pelitup muka biasa. Hanya untuk menggayakan pelitup muka Louis Vuitton, anda perlu berbelanja lebih daripada RM 3,000.

Jenama terkenal ini menambahkan lagi koleksi mereka dalam dunia topeng muka COVID-19 dengan menghasilkan pelindung muka mahal yang dinamakan sebagai "LV Shield".

Apabila topeng ini terdedah kepada cahaya matahari, ia akan menjadi lebih gelap untuk memberikan perlindungan UV kepada penggunanya. Topeng ini dibingkaikan dengan pengikat kulit dan dilekatkan dengan tali monogram elastik.

Dihasilkan menggunakan 3,040 berlian, pelitup muka ini adalah antara beberapa pelitup muka berlian yang dikenali dan antara yang termahal di dunia. Ia direka oleh syarikat barangan kemas mewah terkenal iaitu Jacob & Co.

Walaupun kelihatan seperti pelitup muka perubatan tulen, ia sebenarnya tidak memberikan sebarang perlindungan terhadap virus COVID-19. Ia direka lebih kepada hiasan dan hanya dipakai di luar pelitup muka sebenar.

Pelitup muka termahal dalam senarai ini dihasilkan oleh syarikat barangan kemas mewah Yvel. Ia dihiasi dengan hampir 4,000 batu bernilai termasuk 3,608 berlian putih dan hitam. Malah, ia turut disaluti dengan 250 gram emas 18 karat.

Seorang ahli perniagaan dan peminat seni yang tidak dikenali dari Los Angeles telah menempah pelitup muka ini daripada Yvel. Dia membayar sejumlah RM 6.3 juta untuk memiliki topeng unik ini yang hanya dihasilkan khas untuknya.


5 Filem Yang Kehilangan Pelakon Utama Sebelum Penggambaran Tamat

Apakah yang akan berlaku kepada produksi sesebuah filem, sekiranya di pertengahan pengambaran ketika skrip masih belum selesai dilakonkan kesemuanya - kru produksi perlu berhadapan kematian pelakon yang menjadi tunjang cerita?

Tidak banyak kes-kes sebegini berlaku walaupun saban tahun, ribuan filem terhasil meletakkan pasukan produksi yang menghadapi situasi sebegini, duduk dalam satu kategori unik.

Lebih unik kematian yang berlaku melibatkan nama besar yang cukup dikenali di peringkat antarabangsa. Berikut adalah lima filem yang memerlukan produsernya bergerak kreatif mencari jalan bagaimana hendak menggantikan pelakon utama selepas kematian mereka.

Dikenali sebagai pelakon simbol seks semasa era permulaan industri filem, Jean Harlow meninggal dunia pada 7 Jun 1937 semasa pengambaran filem 'Saratoga' bersama pelakon lelaki terkenal, Clark Gable.

Kes kematian Harlow yang berlaku sebelum filem ini sempat disiapkan, berpunca daripada tahap kesihatan Harlow yang semakin menurun - walaupun ketika itu baru berusia 26 tahun.

Gable dalam beberapa sesi pengambaran adegan intim bersama Harlow, mengadu nafas Harlow berbau seakan-akan air kencing; tidak disedari berpunca daripada kegagalan buah pinggang tahap akhir yang menimpa Harlow ketika itu.

Selepas kematian Harlow, wujud usaha pihak studio untuk menggantikan sepenuhnya watak Harlow dengan seorang pelakon wanita lain. Namun atas desakan peminat, keputusan itu ditarik dan semua adegan yang tidak sempat dimainkan Harlow - digantikan dengan seorang pelakon wanita dan teknik pengambaran yang tidak kerap menampakkan wajah digunakan.

Kes kematian Harlow menjadi kes pertama dalam industri hiburan Hollywood di mana seorang bintang filem besar, meninggal dunia ketika filem lakonan beliau belum sempat disiapkan.

Kisah bagaimana produksi filem 'Game of Death' cuba menamatkan juga filem tersebut, tanpa kehadiran bintang kung-fu terkenal Bruce Lee - merupakan satu kisah legenda dalam industri hiburan Hollywood.

Sebelum kematian beliau, mendiang Bruce Lee hanya sempat melakonkan kira-kira 100 minit adegan 'Game of Death' yang diperlukan dalam skrip. Apatah lagi semasa pengambaran, Bruce Lee mengalihkan komitmen beliau untuk menyiapkan dahulu filem 'Enter the Dragon' bagi pasaran antarabangsa.

Produksi 'Game of Death' terhenti untuk beberapa ketika, sebelum studio penerbitannya memilih untuk meneruskan pengambaran dengan menggunakan bermacam cara luar kotak. Apa yang kita tahu, wujud dua versi filem 'Game of Death' yang berbeza, versi 1972 yang lebih mirip dengan visi asal Lee serta versi 1978 yang disiapkan oleh Golden Harvest, berdasarkan kepada olahan semula lakon layar Lee.

Versi tahun 1972 dianggap sebagai sebuah filem tidak lengkap dan 1978 dianggap sebagai filem yang selesai pengambarannya.

Bagi menggantikan Bruce Lee, perubahan besar-besaran kepada skrip asal dilaksanakan. Termasuklah sub-plot di tambahan mana watak yang sepatutnya dimainkan Lee, dikatakan perlu menjalani pembedahan plastik pada wajah bagi memperjelaskan kenapa wajah watak tersebut berubah dalam jalan cerita.

Jika ayahnya Bruce Lee meninggal dunia akibat penyakit semasa pengambaran, malangnya Brandon Lee anak kepada Bruce Lee pula terbunuh akibat kemalangan semasa pengambaran filem kultus 'The Crow.'

Pada awalnya pasukan produksi memilih untuk menamatkan terus pengambaran filem itu, akibat daripada insiden yang disebabkan kecuaian pasukan prop filem tersebut.

Akhirnya mereka memilih untuk menggunakan khidmat seorang pelakon lagak ngeri bernama Chad Stahelski, rakan baik Brandon Lee yang mempunyai ciri-ciri tubuh serupa beliau untuk melakonkan adegan yang masih tertunggak.

Dengan menggunakan tubuh Stahelski, kru visual kesan khas menggunakan perisian komputer untuk 'menampalkan' wajah Lee pada tubuh Stahelski yang dipadankan - hasilnya boleh dikatakan cukup memuaskan untuk kesan khas yang dibuat berdasarkan teknologi tahun 1993.

Hasil pengalaman berlakon dalam filem tersebut menjadi batu loncatan Stahelski untuk bergerak dalam industri filem Hollywood, khasnya dalam genre filem aksi. Kini Stahelski terkenal sebagai pengarah utama kesemua filem 'John Wick', lakonan Keanu Reeves.

Kematian mendiang Paul Walker akibat kemalangan kenderaan, mengejutkan peminat siri filem 'Fast and Furious'. Lebih malang, insiden itu berlaku semasa Walker sedang dalam pengambaran filem ketujuh 'Furious 7'.

Ekoran daripada perlunya merombak semula semua perancangan dan skrip yang ditulis, perkara paling terkesan adalah rombakan semula kepada penamat filem tersebut yang perlu memberikan noktah penting kepada penglibatan Walker dalam siri itu.

Watak Walker iaitu 'Brian O'Conner' tidak dimatikan, sebaliknya digarap membuat keputusan untuk menjauhkan diri daripada dunia jenayah yang mereka sertai serta mahu menumpukan hidup kepada keluarga.

Untuk mendapatkan adegan tambahan bagi memenuhi perubahan besar-besaran ini, dua adik beradik kepada Paul iaitu Cody dan Caleb Walker dijadikan pelakon pengganti dan wajah asal Paul yang diambil daripada arkib rakaman yang ada, ditampalkan pada wajah kedua-duanya.

Beberapa minit akhir filem 'Furious 7' walaupun ditulis sebagai penamat kepada watak fiksyen tersebut, sangat jelas sebenarnya merupakan penghormatan terakhir kepada aktor sebenar yang memainkan wataknya.

Seorang pelakon yang sangat berbakat, kematian Heath Ledger merupakan satu kerugian besar kepada industri hiburan.

Lakonan beliau dalam filem The Dark Knight serta filem bertemakan homoseksualiti 'Brokeback Mountain' menunjukkan kemampuan sebenar beliau, namun apakan daya tekanan hidup membawa mendiang kepada penggunaan dadah sehingga Ledger meninggal dunia akibat pengambilan dadah secara berlebihan.

Semasa kematian beliau yang berlaku pada 22 Januari 2008, Ledger sedang sibuk menjalani produksi filem 'The Imaginarium of Doctor Parnassus', sebuah filem fantasi arahan pengarah British, Terry Gilliam.

Pendekatan yang diambil produksi filem adalah dengan mengubah sedikit kaedah filem itu berlangsung, agar tiga pelakon tambahan iaitu Johnny Depp, Jude Law dan Colin Farrell dapat mengambil alih tugas yang ditinggalkan Ledger - tanpa rombakan besar-besaran dijalankan ke atas skrip.

Ini kerana Ledger sebelum kematiannya, sempat menyiapkan babak-babak penting yang mampu menghubungkan jalan ceritanya dengan rapi.

Sebagai penghormatan terakhir kepada mendiang Ledger; Depp, Law dan Farrell kesemuanya menghadiahkan gaji yang mereka terima menghabiskan filem tersebut kepada anak perempuan Ledger, untuk digunakan sebagai dana pendidikan anak mendiang.


5 Kereta Paling Kuat Makan Minyak di Dunia

Buka laman-laman web automotif popular tempatan dan antarabangsa, perbincangan tentang kereta paling jimat minyak sering menjadi keutamaan.

Tak ramailah yang mencari topik 'kereta paling kuat minyak,' disebabkan oleh keutamaan kita untuk menjimatkan duit serta memaksimakan nilai pembelian kita. Tetapi pernah tak anda terfikir - di antara semua kenderaan berbentuk kereta komersial yang dijual, yang mana satukah paling pelahap minyak petrol?

Berikut adalah lima kereta yang dilaporkan paling kuat makan minyak berdasarkan senarai agensi kawalan Amerika Syarikat, bagi tahun 2021. Pastikan poket anda penuh kalau-kalau anda berminat nak beli.

Secara puratanya model Cadillac CTS-V dan Bentley Flying Spur di bawah mempunyai purata penggunaan petrol yang sama, iaitu 6.37 km untuk setiap seliter.

Apa yang membezakan kedua-duanya adalah model dari Cadillac ini lebih jimat penggunaannya jika digunakan di laluan lebuhraya di mana trafiknya lebih konsisten, mampu mencecah penggunaan pada kadar 8.92 km/l.

Cadillac CTS-V adalah varian berkelajuan tinggi siri model CTS yang telah dikeluarkan oleh syarikat Cadillac sejak tahun 2003, kini dalam versi generasi ke 3. Model ini dikeluarkan dalam beberapa rekabentuk berbeza iaitu sedan, coupe dan juga wagon.

Mempunyai tahap penggunaan petrol pada kadar 6.37 km perjalanan untuk setiap satu liter, Bentley Flying Spur keluaran syarikat British ini mula diperkenalkan sebagai varian 4 pintu untuk siri klasik Bentley Continental GT.

Semua model ini dihasilkan di Crewe, England mengekalkan kapisiti enjin 6 liter turbo berkembar, mampu menghasilkan 552 kuasa kuda serta mencapai kelajuan maksim 312km/j.

Purata kadar perbelanjaan tahunan bagi pembelian minyak petrol sahaja bagi model ini serta Cadillac CTS-V, dianggarkan berada pada nilai RM17,650 setahun. Selepas tahu amaun tersebut, penulis memilih untuk kekal dengan kereta keluaran tempatan penulis cukuplah.

Dua model keluaran syarikat Rolls Royce ini mempunyai purata penggunaan petrol serupa, iaitu pada kadar 5.95 km untuk setiap satu liter.

Tetapi model Phantom jimat sedikit di atas lebuhraya, mampu mencatatkan kadar 8.5 km/l berbanding Ghost yang hanya mencatat 8.07km/l. Oleh kerana tahap penggunaan yang hampir serupa, kedua-duanya juga mempunyai purata perbelanjaan tahunan serupa iaitu pada kadar RM18,900.

Rolls Royce merupakan sebuah syarikat pengeluar kereta mewah dari British, yang beroperasi dari Sussex, England. Jenama ini ketika ini memegang rekod kereta dengan harga jualan termahal di dunia, bagi model Rolls Royce Boat Tail yang dijual pada harga RM118 juta satu unit.

Diperkenalkan pada bulan Mei tahun 2021, hanya 3 unit saja dihasilkan mengikut spesifikasi yang diminta pembelinya.

Model Bugatti Chiron adalah antara bukti bagaimana idea yang dikeluarkan pada awalnya dalam bentuk maya, boleh diterjemahkan ke dunia realiti.

Dihasilkan daripada rekabentuk firma Bugatti di Jerman dan proses penghasilannya pula dilakukan di Perancis, model Chiron ini sebenarnya bermula sebagai sebuah kereta konsep maya untuk judul permainan video popular Gran Turismo keluaran Sony.

Dinamakan sebagai 'Bugatti Vision Gran Turismo', hanya satu model dihasilkan sebelum asas rekaan kereta itu diambil untuk pembangunan model Bugatti Chiron yang telah dikeluarkan secara komersial sejak tahun 2016.

Chiron dikeluarkan dalam lapan varian dan hanya 500 unit Bugatti Chiron merangkumi kesemua varian akan dikeluarkan. Mempunyai enjin 8 liter kuad turbo berkembar yang mampu menghasilkan 1,479 kuasa kuda, sebuah Chiron dihadkan 'hanya' mencecah kelajuan maksim 380 km/j disebabkan oleh ketiadaan tayar yang mampu menampung kuasa sebenar enjin tersebut.

Berdasarkan kepada kiraan purata, sebuah Chiron melahap 1 liter minyak untuk hanya berjalan sejauh 3.82 km. Anggaran perbelanjaan tahunan petrol untuk sebuah model ini sahaja diramal mencecah RM29,610 setahun atau RM2,467 sebulan.

Jika kita tolak semua kategori ke tepi dan tidak mengehadkan pilihan kita hanya kepada keluaran secara komersial sahaja, kereta paling kuat makan petrol di dunia sehingga kini takhtanya masih dipegang sebuah kereta binaan khusus yang dinamakan Bentley Meteor.

Direkabentuk oleh seorang jurutera bernama Bob Peterson pada tahun 2011 hasil gabungan badan kereta Rolls Royce Phantom II keluaran tahun 1930 dan komponen keluaran Bentley, model unik ini dipacu enjin jet model Rolls Royce Meteor - yang sebenarnya dipasangkan pada jet pejuang perang dunia kedua Spitfire V-12.

Dibina hasil permintaan pembeli yang tidak dinamakan, rekaan kereta ini memerlukan tangki sebesar 400 liter disebabkan penggunaan petrol yang terlalu tinggi. Sekali isi penuh memerlukan belanja RM3,095 dan penggunaan petrolnya pula pada kadar 0.85 km/l! Tak sampai jarak perjalanan satu kilometer untuk satu liter petrol.

Pernah dipaparkan dalam siri Top Gear UK, kini model kereta yang terbukti ketagih minyak ini dimiliki oleh pengacara terkenal Jay Leno, yang diketahui memang seorang kaki kereta dan mampu mengisi tangki kereta tersebut.


Kenapa NATO Tidak Terima Ukraine Sebagai Ahli?

Seluruh dunia kini tertumpu pada krisis yang berlaku di Ukraine. Seperti yang sedia maklum, Rusia menempatkan ratusan ribu tenteranya di sempadan Ukraine dan telah mula menyerang negara yang mempunyai populasi seramai 43 juta itu.

Tindakan Rusia itu mendapat bantahan daripada Amerika Syarikat dan sekutunya di Eropah yang merupakan ahli NATO. North Atlantic Treaty Organization (NATO) adalah pakatan ketenteraan antara 28 negara Eropah dan dua negara Amerika Utara yang ditubuhkan selepas Perang Dunia II pada 4 April 1949.

Selepas kejatuhan Kesatuan Soviet pada tahun 1991, Ukraine telah menjalinkan hubungan rasmi dengan NATO setahun kemudian. Namun, negara itu tidak diterima menjadi ahli NATO walaupun masih merayu sehingga ke hari ini.

Jika Ukraine adalah ahli NATO, perikatan itu bertanggungjawab untuk mempertahankannya daripada Rusia dan musuh lain. Berikut adalah beberapa sebab mengapa NATO masih tidak menerima Ukraine sebagai ahli mereka.

Selepas kejatuhan Kesatuan Soviet, Amerika Syarikat berjaya menggesa NATO untuk menerima Poland, Hungary dan Republik Czech sebagai ahli pada lewat 1990-an.

Namun, selepas dua dekad berperang di Iraq dan Afghanistan, pakar berkata bahawa semangat Amerika untuk mengembangkan perikatan NATO menjadi semakin perlahan. Pada tahun 2004, 7 negara Eropah Timur menyertai NATO.

Pada tahun 2008 pula, Presiden George W. Bush telah menggesa NATO untuk menerima Ukraine dan Georgia sebagai ahli tetapi pakatan itu tidak pernah menawarkan pelan tindakan rasmi atau langkah-langkah yang perlu dilakukan kedua-dua negara itu untuk menjadi ahli.

Pada tahun 2014, Presiden Amerika Joe Biden yang ketika itu merupakan naib presiden telah menimbulkan kemarahan rakyat Ukraine dalam lawatannya ke negara itu apabila memberitahu bahawa jika ada sokongan ketenteraan sekalipun, ia hanyalah bantuan kecil sahaja.

Biden turut mendakwa bahawa Amerika bukan lagi dalam era Perang Dingin dengan Rusia dan tiada apa yang Putin (Presiden Rusia) boleh lakukan secara ketenteraan untuk menggugat atau mengubah kepentingan Amerika secara asas.

Untuk memenuhi salah satu daripada tiga kriteria utama menjadi ahli NATO, negara Eropah itu mestilah menunjukkan komitmen terhadap demokrasi, kebebasan individu dan sokongan terhadap kedaulatan undang-undang.

Walaupun Ukraine mengatakan bahawa mereka telah mencapai kriteria itu, beberapa pemimpin Amerika dan Eropah yang lain berpendapat sebaliknya.

Dalam analisis pada tahun 2020 oleh Transparency International iaitu sebuah badan pemerhati antirasuah, Ukraine berada pada kedudukan ke-117 daripada 180 negara pada indeks rasuah dan paling rendah daripada mana-mana negara NATO.

Ukraine digesa supaya membuat peralihan yang lebih baik kepada sistem demokrasi, menangani masalah rasuah, pembaharuan ekonomi dan kestabilan demokrasi sebelum diterima menjadi ahli NATO.

Tidak semua pemimpin Ukraine berusaha keras untuk menyertai NATO dan ia telah menyebabkan pendekatan Amerika terhadap mereka berubah-ubah.

Bekas Presiden Ukraine, Viktor Yanukovych (kiri) dan Presiden Rusia, Vladimir Putin.

Bekas Presiden Viktor Yushchenko (2005-2010) dari parti pembangkang yang pro-demokrasi pernah memohon agar Ukraine menjadi ahli perikatan NATO. Namun, rakyat Ukraine menjadi keberatan selepas Rusia menyerang Georgia pada tahun 2008.

Pada tahun 2010, Yushchenko digantikan dengan Presiden Viktor Yanukovych yang pro Rusia dan mempunyai hubungan baik dengan Presiden Vladimir Putin. Yanukovych menggugurkan sebarang usaha untuk menjadi ahli NATO malah membenarkan Rusia untuk terus menggunakan pelabuhan Laut Hitam di sempadan negara itu di Crimea.

Amerika juga pernah menggalakkan Ukraine untuk menandatangani perjanjian rasmi dengan Kesatuan Eropah daripada cuba menyertai NATO. Namun, Presiden Yanukovych menolak tawaran itu sehingga dia digulingkan dan melarikan diri ke Rusia pada tahun 2014.

Walaupun NATO berusaha memperkembangkan sayapnya dengan mengamalkan polisi "open door" untuk mana-mana negara menyertainya, ia bukanlah semudah yang disangka.

Selain mempunyai kelayakan dan kriteria yang telah ditetapkan, penyertaan sesebuah negara ke dalam pakatan NATO perlulah mendapat persetujuan sebulat suara daripada semua ahlinya terutamanya dari negara berkuasa besar.

Pada masa yang lalu, negara berkuasa besar yang merupakan ahli NATO seperti Perancis dan Jerman pernah menentang kemasukan Ukraine ke dalam perikatan itu. Ia merupakan kriteria ketiga untuk Ukraine menjadi ahli NATO iaitu mendapat persetujuan daripada kesemua 30 negara ahlinya.

Walaupun perikatan NATO bertanggungjawab dan berjanji akan mempertahankan ahlinya daripada serangan musuh, mereka tetap berhati-hati terhadap implikasi dalam setiap langkah yang dilakukan. Tambahan pula, kali ini mereka berhadapan dengan kuasa besar seperti Rusia.

Setelah menjajah sempadan Crimea di antara Ukraine dan Rusia, Rusia telah memberi bantuan ketenteraan kepada pihak pemberontak di sana. Ia adalah perkara yang sama mereka lakukan di Georgia pada tahun 2008.

Ia merupakan mesej yang jelas bahawa jika kedua-dua negara ini (Ukraine dan Georgia) menyertai NATO, Amerika Syarikat dan sekutu Eropahnya terpaksa bergelut dengan pihak pemberontak yang secara langsung mendapat sokongan Rusia.

Walaupun mempunyai 30 ahli, NATO tahu bahawa mereka tidak boleh sewenang-wenangnya berperang dengan Rusia. Rusia bukan sahaja memiliki ketenteraan yang besar dan sokongan kuat dari sekutunya tetapi juga mempunyai kepentingan besar yang lain seperti gas asli.

Tidak lama selepas Ukraine memohon untuk menyertai NATO, berlakunya krisis apabila Rusia yang merupakan pembekal utama gas asli berhenti mengepam gas ke Ukraine. Ia turut menyebabkan beberapa lagi negara Eropah yang bergantung kepada paip gas Ukraine terputus bekalan.

Selain itu, Rusia turut disokong kuat oleh beberapa negara seperti China, Korea Utara, Cuba dan Venezuela yang telah lama bermusuhan dengan Amerika Syarikat. Ia adalah keputusan yang buruk untuk berperang dengan Rusia.


5 Undang-Undang Antarabangsa Ketika Berlakunya Konflik Perang

Sejak zaman dahulukala, empayar, kerajaan ataupun negara yang merasakan mereka berkuasa menggunakan peperangan untuk meluaskan pengaruh ataupun menjatuhkan ancaman yang dirasakan perlu.

Sama ada anda melihat perang itu sebagai satu keperluan yang tidak boleh dielakkan ataupun hanya satu tindakan melulu yang membuang masa, ketika berlakunya konflik dan peperangan di antara dua atau lebih pihak - tamadun manusia sudah mempunyai etika dan undang-undang peperangan yang perlu diikuti pihak terlibat.

Terdapat 10 undang-undang perang yang diperkenalkan sebagai garis panduan, yang kami ringkaskan menjadi 5 perenggan. Kebiasaannya undang-undang ini diikuti, tetapi ada masanya juga demi memastikan misi tercapai - undang-undang ini terpaksa ditolak ketepi.

Setiap peperangan memerlukan anggota tentera bijak membezakan antara orang biasa dan lawan sebenar.

Dalam undang-undang perang wujud tiga golongan yang tidak boleh diserang iaitu orang awam, pekerja perubatan dan juga pekerja bantuan.

Berdasarkan kepada status ini jugalah semua fasiliti yang disifatkan untuk kegunaan awam seperti kawasan perumahan, sekolah, hospital, stesen pengangkutan awam, ladang, kebun, kandang haiwan peliharaan, stesen janakuasa elektrik dan bekalan air serta banyak lagi - semuanya turut tertakluk dalam kategori tidak dibenarkan untuk diserang.

Jika berlaku serangan secara sengaja - pelakunya dan pihak yang berkuasa mengarahkannya, boleh didakwa sebagai penjenayah perang di mahkamah antarabangsa.

Dalam situasi perang, apa yang boleh diserang oleh angkatan tentera terlibat hanyalah individu, lokasi dan objektif yang berkait dengan ketenteraan musuh seperti fasiliti, pengkalan dan gudang senjata.

Ini bermakna wujud keperluan untuk memastikan serangan yang bakal dilakukan tepat dan tidak tersalah sasar, tidak mengenai pihak-pihak bukan tentera.

Walaupun demikian wujud satu pengecualian unik; sekiranya fasiliti gunaan awam seperti balai raya, sekolah dan universiti ditukarkan untuk menjadi fasiliti ketenteraan - lokasi-lokasi seperti ini dianggap 'halal' untuk diserang kerana statusnya sudah bertukar.

Bagi ramai individu, berhadapan dengan situasi perang di tanah air sendiri bukan sesuatu yang sanggup mereka hadapi - jadi ramai memilih untuk melarikan diri ke negara lain, yang membuka sempadan untuk mereka masuk sebagai pelarian perang.

Pasukan tentera tak kiralah dari pihak mana pun baik yang menceroboh atau bertahan haruslah membenarkan kumpulan ini selamat menjalani perjalanan mereka.

Dalam situasi hangat dan kebetulan pula ada kumpulan pelarian berdekatan dengan titik konflik, konfrontasi haruslah dihentikan bagi memastikan kumpulan itu selamat bergerak sebelum pertempuran dimulakan kembali.

Sekiranya pertempuran perlu tercetus, pasukan tentera terlibat perlulah memastikan wujudnya koridor selamat sebagai laluan pelarian agar mereka tidak menjadi korban nyawa yang sia-sia.

Dalam pertempuran, langkah terbaik untuk mengelakkan banyak nyawa terkorban adalah dengan meminimakan korban nyawa apabila misi utama operasi tersebut dicapai.

Selepas misi dipenuhi, pasti ada pihak musuh yang masih hidup berada dalam keadaan cedera ringan atau parah. PIhak musuh yang telah menyerah kalah dan ditawan haruslah diberikan akses kepada rawatan, bagi memastikan keadaan mereka stabil.

Selain itu tahanan perang juga dideklarasikan mempunyai hak untuk mendapatkan bekalan makanan dan minuman serta dibenarkan untuk menghubungi wakil keluarga mereka, bagi memastikan pihak keluarga tahu keadaan individu terbabit.

Tahanan perang juga tidak dibenarkan untuk diseksa, haruslah diperlakukan dengan baik bagi memastikan maruah mereka dilindungi.

Dalam perang, senjata yang dianggap sah untuk tujuan konflik haruslah memenuhi syarat yang dinamakan sebagai garis panduan senjata diskriminasi.

Apa yang dimaksudkan oleh garis panduan ini - senjata yang digunakan haruslah mampu ditujukan secara tepat atau 'didiskriminasikan' hanya kepada elemen ketenteraan musuh semata-mata, baik anggota tentera, kenderaan tentera dan fasiliti ketenteraan.

Mana-mana senjata yang kesan penggunaannya tidak mampu dikawal penembaknya serta mempunyai kesan rawak yang tidak boleh dijangka, tidak dibenarkan sama sekali diguna ketika peperangan.

Terdapat 14 kategori senjata yang diletakkan di bawah kategori ini dianggap sebagai 'bukan senjata diskriminasi' iaitu :

Senjata berasaskan kimia dan biologi, nuklear, periuk api, racun, letupan udara daripada belon, roket V-1 dan V-2, bom kluster, jerangkap samar, peluru berpandu SCUD dan roket Katyusha ciptaan Kesatuan Soviet, bahan letupan yang memulakan kebakaran dan senjata yang mengubah bentuk muka bumi atas tujuan memusnahkan pihak lawan.

Sekiranya terbukti wujud penggunaan senjata-senjata ini ketika peperangan, pihak yang terlibat sebagai mangsa boleh melakukan pendakwaan memohon agar pelakunya dibicarakan sebagai penjenayah.

Walaupun wujud garis panduan ini, kita semua tahu agak sukar untuk benar-benar kuatkuasakan undang-undang yang termaktub dalam Konvensyen Geneva, khasnya dalam situasi di mana pelakunya datang dari negara kuasa besar dunia.

Yang kerap didakwa sebagai penjenayah perang kerana melanggar garis panduan yang telah ditetapkan, jarang melibatkan pemimpin kuasa besar dunia walaupun bermacam jenis pelanggaran telah mereka lakukan.


5 Oligarki Paling Kaya, Berpengaruh dan Berkuasa di Russia

Dalam sistem ekonomi dunia, wujud satu gelaran khas disebut sebagai 'oligarch', digunakan sebagai rujukan kategori hartawan yang datang dari Russia dan negara jirannya.

Walaupun lebih sinonim dengan kumpulan hartawan dari negara rantau bekas Kesatuan Soviet, istilah 'oligarch' sebenarnya merupakan istilah pinjaman Yunani/Greece 'oligarchia' - bermakna 'sekumpulan kecil individu yang memegang kuasa.'

Kejatuhan Soviet meninggalkan vakum kuasa membantu individu-individu tertentu naik, menguasai pengaruh besar kepada ekonomi dan dasar kerajaan khasnya melibatkan dua negara iaitu Russia dan Ukraine.

Siapakah lima oligarch atau dalam istilah bahasa Melayu-nya 'oligarki' yang paling berkuasa di Russia?

Menjana kekayaan sebagai pemegang saham terbesar syarikat carigali minyak Russia Novatek, Leonid Mikhelson yang lahir pada 11 Ogos 1955 merupakan individu ke lima terkaya Russia.

Sesuatu yang unik tentang beliau - Mikhelson yang merupakan seorang Yahudi Ashkenazi memulakan karier sebagai seorang juruteknik perpaipan petroliam tahap rendah di Siberia.

Selepas diangkat ke tahap pengurusan, hubungan akrab beliau dengan seorang lagi individu bernama Gennady Timchenko dimanfaatkan sebaik mungkin, sejak dekad 1980-an bekerjasama mencatur strategi semasa industri petroliam di negara Kesatuan Soviet menjalani penswastaan.

Timchenko dikatakan rapat dengan Presiden Russia kini, Vladimir Putin yang dikenali sejak usia muda. Hubungan dengan Timchenko serta sokongan Putin dikatakan membantu Mikhelson memperkembangkan karier - sehingga kedua-duanya menjadi gergasi industri petroliam Russia kini.

Mikhelson duduk di tempat kelima dalam senarai ini, sementara rakan baiknya Timchenko tidak jauh di belakang menduduki tangga ke enam.

Memegang kelulusan doktor falsafah dalam bidang ekonomi, Vagit Alekperov seorang warganegara Azerbaijan lahir semasa pemerintahan Kesatuan Soviet di negara asalnya pada tahun 1950.

Menuruti jejak langkah ayahnya, Alekperov turut berkecimpung dalam bidang carigali minyak memulakan kerjaya sebagai operator mesin galian sekitar tahun 1968 di sekitar Azerbaijan dan Siberia.

Beliau mula bergiat lebih aktif dalam bidang pentadbiran kerajaan selepas dilantik sebagai pengarah agensi gas dan petroliam, di bawah pemerintahan Kesatuan Soviet pada tahun 1987.

Dari situ kepakarannya dimanfaatkan sepenuhnya kerajaan Soviet yang akhirnya melantik beliau sebagai timbalan menteri, bagi menguruskan kementerian yang menjaga gas dan petroliam Kesatuan tersebut.

Pada tahun 1991 Alekperov mula menggunakan kuasa yang beliau pegang untuk melobi penggabungan tiga syarikat gergasi petroliam Soviet, iaitu Langepas, Uray dan Kogalymneft di bawah satu konglomerat.

Usaha beliau berjaya. Konglomerat baru hasil gabungan itu dinamakan LUKOIL ditubuhkan.

Sebagai habuan kepada diri sendiri atas penat lelahnya, Alekperov meletakkan diri beliau sebagai Presiden syarikat tersebut pada tahun 1993 dan terus kekal menerajui syarikat itu sehingga sekarang.

Vladimir Lisin adalah 'Vladimir' pertama dalam senarai ini yang kebetulan mempunyai nama serupa dengan Presiden Russia sekarang, Vladimir Putin.

Membina kekayaan dalam bidang industri besi dan logistik - Lisin turut memulakan kerjaya dari bawah sebagai seorang juruelektrik sebuah lombong di Siberia, sebelum beralih arah bertugas sebagai pekerja kimpalan besi di sekitar Russia.

Nasib Lisin mula berubah selepas penyertaan beliau sebagai pengurus dalam sebuah syarikat perdagangan bernama TransWorld Group kendalian dua warga Britain, yang memfokuskan kepada bahan aluminium sebagai barang dagangan.

Selepas saham syarikat itu dibuka untuk jualan ekoran pengasasnya mahu beralih arah, Lisin nekad membeli 13% daripada saham syarikat itu. Sedikit demi sedikit Lisin  melebarkan sayap, sehingga akhirnya menjadi pemegang saham utamanya.

Syarikatnya kini iaitu OJSC Novolipetsk Steel merupakan syarikat pengeluar besi waja keempat terbesar Russia.

Selain industri besi waja, Lisin juga berkecimpung dalam bidang logistik menerusi syarikat logistik First Cargo serta mempunyai pegangan dalam beberapa buah pelabuhan sekitar Russia.

Perjanan kerjaya Vladimir Potanin mempunyai jalan lebih mudah berbanding kesemua oligarch yang kami senaraikan dalam artikel ini.

Anak kepada pegawai tinggi tentera Kesatuan Soviet, Potanin dibentuk untuk menjadi pemimpin sejak usia muda. Dia dihantar untuk melanjutkan pelajaran dalam bidang ekonomi antarabangsa, sebelum diserap masuk ke dalam kementerian luar negeri di bawah pentadbiran Kesatuan Soviet sekitar tahun 1983.

Posisi rapat beliau dengan individu berpengaruh membantu namanya naik, sehinggakan dia berjaya dilantik sebagai Presiden sebuah bank yang baru ditubuhkan iaitu ONEKSIMbank.

Menjadi nama besar dalam sektor perbankan membolehkan Potanin memainkan peranan besar dalam pembentukan dasar kerajaan pada tahun 1995, ketika itu di bawah pemerintahan Boris Yeltsin.

Bagi membantu Yeltsin yang kekurangan dana untuk mengharungi pilihanraya, Potanin mewujudkan skim pinjaman di mana pelabur yang berminat boleh melabur ke dalam syarikat-syarikat berstatus hak milik kerajaan, dengan kerajaan Soviet bertindak sebagai peminjamnya. Sebagai jaminan, pelabur diberikan pegangan saham ke atas syarikat-syarikat milikan kerajaan yang ditawarkan.

Taktik ini sebenarnya adalah serampang dua mata. Yeltsin turut menggunakan kesempatan ini untuk menyekat pengaruh individu politik berideologikan komunisme daripada terus memegang jawatan-jawatan penting dalam syarikat berstatus GLC.

Syarikat-syarikat GLC tadi mula menerima kemasukan pemegang saham daripada individu hartawan terpilih yang telah ditentukan oleh Potanin dan kumpulannya. Situasi ini jelas menimbulkan kontroversi besar kerana jelas wujud pilih kasih di situ.

Bagaimanapun taktik ini juga membolehkan individu-individu kaya mula berkuasa menentukan halatuju perjalanan syarikat yang terlibat dalam industri-industri besar kelolaan kerajaan sebelum itu.

Peristiwa inilah dikatakan menjadi pencetus bermulanya golongan penguasaan oligarki di Russia. Yeltsin berjaya memenangi pilihanraya dan pengaruh komunis berjaya dikekang, tetapi sistem oligarki mula bertaut rapat dalam setiap urusan kerajaan.

Sehingga kini nama Potanin akan disebut sebagai individu yang bertanggungjawab memulakan sistem oligarki dan bagaimana dia menggunakan kedudukannya, untuk meletakkan dirinya dalam kumpulan ciptaannya.

Berasal dari keluarga susah, Alexei Mordashov lebih gemar mengamalkan privasi walaupun bergelar orang terkaya di Russia.

Dia juga tidak terbuka menayangkan hubungan dengan individu berpengaruh di Russia, walaupun ada pihak mendakwa beliau dan Vladimir Putin mempunyai kesefahaman yang rapat. Tidak banyak yang diketahui tentang beliau.

Kisah Mordashov terkenal kerana dia telah layak bergelar seorang jutawan pada usia 30 tahun hanya berbekalkan kemampuan beliau dalam bidang ekonomi dan perakaunan.

Sekitar tahun 1988, Mordashov memulakan karier sebagai tukang besi di sebuah kilang milik kerajaan yang terletak di Cherepovets, lokasi sama kedua ibu bapanya mencari rezeki. Prestasi baik serta latar belakang pendidikan beliau dalam ekonomi, membolehkan dia dilantik sebagai pengarah kewangan kilang tersebut pada tahun 1992.

Semasa ura-ura penswastaan kilang itu bakal berlaku, Mordashov dinasihati salah seorang pengarah kilang veteran di situ yang mengingatkan Mordashov untuk berusaha mendapatkan pegangan saham kilang tersebut agar tidak jatuh ke tangan orang luar.

Mordashov menuruti nasihat tersebut menggunakan dana pelaburan yang dibuka sebagai pengurus untuk membeli saham syarikat tersebut serta menawarkan pembelian semula saham yang telah dijual kepada kumpulan pekerja untuk dirinya sendiri.

Langkah itu membolehkan Mordashov layak bergelar pemegang saham terbesar kilang tersebut, kemudiannya melantik dirinya sebagai Ketua Eksekutif Operasi pada tahun 1996.

Di bawah kendalian beliau, kilang itu mula berkembang. Keuntungan yang dijana dimanfaatkan untuk pelaburan ke dalam industri berbeza seperti industri arang batu dan perlombongan, membolehkan empayar perniagaannya berubah menjadi sebuah konglomerat gergasi yang dinamakan Severstal.

Mordashov boleh berbangga melihat dari hanya sebuah kilang besi, Severstal kini merupakan sebuah syarikat bertaraf antarabangsa pelbagai industri yang mempunyai fasiliti di Ukraine, Kazakhstan, Perancis dan Itali serta bergelar syarikat pengeluar besi waja terbesar di Russia.